R S2021-04-06T17:45:07+05:006 Aprel, 2021|Олтин қалам|\nБизнинг маҳалламизга раҳбарлар келармикан. Ёҳуд — Туман ҳокимига айтар гаплари бор Хўжа кўчаликлар\nАндижон туманининг Исломобод маҳалла фуқаролар йиғинида Хўжа кўча номи билан аталувчи маҳалла бор. Ушбу ҳудудда яшовчи нуронийларнинг айтишича мазкур маҳалла кўп йиллик тарихга эга. Шунинг учун ҳам ҳудудда эски сим ёғочларни ҳалигача учратиш мумкин. Маҳаллада 1 128 та аҳоли истиқомат қилади.\nБундан 30 йил аввал маҳалла ҳудуди янада кенгайиб, аҳолининг сони кўпая бошлади. Аҳолининг комунал хизматларга бўлган талаби ортиб бориши натижасида, турли усуллар билан электрь токини олиб келиш кузатилган. Айниқса янги уй-жой қилиб кўчиб келган фуқароларнинг, вазияти кўз юмиб бўлмас масаладир.\nБизнинг электрон манзилга Мурожаат йўллаган фуқароларнинг айтишича Хўжа кўча маҳалласининг бир қисми бўлган янги маҳаллада 31 та хўжалик истиқомат қилади. Уларнинг уй-жой қилиб кўчиб келганларига 28 йил бўлган. Ушбу вақт ичида маҳалла аҳли бир ёқадан бош чиқариб, ўзгаларга оғирини тушурмай, маслаҳат билан ўз маблағлари хисобига ичимлик суви олиб келишган. Лекин, уларнинг бу билан муаммолари ҳал этилмаган. Чунки, кўчиб келувчиларнинг сони ортиши билан, маҳалла кенгайиб борган, натижада ичимлик суви, электрь энергияси, табиий газга бўлган талаб кучайди. Фуқароларнинг ўзлари бир амаллаб, ичимлик сувни олиб келишди. Аммо, электр энергиясини белгиланган тартиб асосида олиб келиш (таянч устунлар ўрнатиш) учун имкният йўқлиги боис, қўни-қўшинлар бир-бирларидан оддий усул билан, ёнғин хавфсизлигига риоя этмаган холда том орқали 10-12 метрдан ток олиб келишган. Бу усул хавфли эканлиги, бирор талофат рўй бермасдан олдин кўчага бетон таянчлар ўрнатиш мақсадида маҳалла аҳли туман электрь тармоқлари корхонасига бетон таянчлар ўрнатиб берилишида амалий ёрдам сўраб, бир неча бор оғзаки мурожаат қилишади. Афсуски, мурожаат эътиборсиз қолдирилади.\nВилоят ҳудудий электр тармоқларига мурожаат\nШундан сўнг маҳалла фуқаролари, вилоят ҳудудий электр тармоқлари корхонасига ариза билан мурожаат қилишади. Ариза муаллифи билан суҳбатлашилганда, у шундай дейди “ – Туман ҳудудий электрь тармоқларига қилган оғзаки мурожаатимиз ҳал бўлмагач, юқори турувчи ташкилотга кўчамиздаги мавжуд муаммоларни айтиб мурожаат қилдик, уларнинг ёрдам беришини кутиб, яхши нийят қилган эдик. Афсуски, жавоб биз кутгандек бўлмади. Мана жўнатилган хатни кўринг. Биз шунча йил томдан-томга олиб ўтилган симлар орқали токдан фойдаланиб, ҳадик ва қўрқувда яшаб келяпмизку, юқори ташкилот раҳбари ҳам ҳолатни аниқ ўрганмасдан туриб “2021 йили манзилли дастурга киритиб, лойиҳа асосида амалга оширишни маълум қиламиз” деб ёзиб юборибди. Наҳотки, ҳеч ким бизнинг муаммоларга эътибор қаратмаса.\nҲокимлар ижтимоий тармоқлардан тушган саволларга жавоб беришади\nЯнгиланаётган Ўзбекистонда яшаётган инсонларнинг ижтимоий шароити яхшиланиши, улар истиқомат қилаётган кўчалар замонавий, кенг ва нурафшон бўлишини даврнинг ўзи тақазо этади.\nМурожаатлари эътиборсиз қолаётган фуқароларнинг сўзларига эътибор қаратсак.\n“- Бизнинг оғзаки ва ёзма мурожаатларимиз ҳал бўлмаганидан кейин Муҳтарам президентимизнинг “энди ҳокимлар ҳар куни 2 соатдан ижтимоий тармоқлардан тушган саволларга жавоб беради” деб айтган сўзларидан сўнг, ижтимоий тармоқ орқали туманимиз ҳокимига мурожаат қилишга аҳд қилдик, дейди маҳалла фаолларидан бири Юсипов Қодиржон. – Шу маҳаллага кўчиб келганимизга 28 йил бўлди. Қўшинлар билан амал-тақал қилиб майда камчиликларимизни тўғрилаб олдик. Лекин, бизни ҳавотирга солаётган энг катта муаммоларимиздан бири кўчамизда электр устунлар йўқ. Ҳамма ўз билганича қўшни хонадонлардан ток олиб келишган. Одамлар бундан жуда ҳавотирда. Худо кўрсатмасин қаттиқроқ шамол бўлса, симлар узилиб чақнаш бўлмасмикан деб ҳадикда ўтирамиз. Туманимиз ҳокимидан илтимос қилиб сўрар эдик биз яшаётган маҳаллага бир марта бўлса ҳам келиб, кўчамиздаги аҳволни кўрса.\nФуқароларнинг айтишларича мазкур маҳаллага 7 ой аввал янги раис тайинланган. Янги раисга ариза билан чиққан фуқаролар, асл ҳолатни келиб кўришни сўрашади. Қишнинг совуқ кунлари бўлишига қарамай маҳалла аҳолиси билан суҳбатлашиб, мавжуд камчиликларни ўрганган раис, ушбу кўчада яшовчи одамларни қийнаётган муаммоларни туман ҳокимлигига етказади. Аммо, ҳеч қандай ўзгариш ва ижобий томонга қадам босиш сезилмайди. «- Аввалги раисларга ҳам ёрдам сўраб ариза ёзганмиз. Бўлди муаммони ҳал қиламиз, ҳокимиятга аризеларни олиб бориб берамиз деб алдаб келишди.» дейди, маҳалла фаоллари.\nАйни кунларда мамлакатимизда Карантин эълон қилинган бўлсада, мурожаат билан чиқаётган фуқароларнинг масаласи жиддий, бу ҳолатга эътибор қаратиш ва ижобий ечим топиш зарур бўлади.\nБугунги кунда одамларни рози қилишдек эзгу фазилат, ҳар бир раҳбарни кундалик иш режасига киритилиши ва унинг амалий ифодасини кўрсатишни замоннинг ўзи талаб этмоқда. Шундай экан фуқаролар томонидан кўтарилган муаммолар эътиборсиз қолдирилмаслиги муҳим аҳамиятга эга. Бугунги мавзуда кўтарилган Хўжа кўчаси фуқароларини қийнаётган муаммолар ижобий ҳал этилишини умид қиламиз. Ўйлайманки мутасаддилар бу ишга панжа ортидан қарамайди.\n27 июль 2020 йил. “Андижон тонги” газетаси веб-сайтида ёритилган\nO'rtacha baholar 3.4 / 5. Baholaganlar soni: 16\nAprel 2021 (152)


Екатеринбург мусобақасининг тантанали очилиш маросими бўлиб ўтди ФОТОГАЛЕРЕЯ / Olamsport.com\nЕкатеринбург мусобақасининг тантанали очилиш маросими бўлиб ўтди ФОТОГАЛЕРЕЯ\nТеглар : ДзюдоЕкатеринбургРоссия\nБугун Россиянинг Екатеринбург шаҳрида дзюдо бўйича “Катта Дубулға” туркумига кирувчи нуфузли турнир ўз якунига етади.\nКеча иккинчи кунги баҳсларнинг финал беллашувлари бошланиши олдидан турнирнинг тантанали очилиш маросими ўтказилди. Ёрқин ранглар, бетакрор шоу чиқишлари аренага йиғилган мухлисларга ўзгача завқ бағишлади.\nЭътиборлиси, мусобақа ташкилотчилари очилиш маросимида барча 48 иштирокчи давлатнинг миллий анъаналарини саҳна чиқишларида намойиш этишди.\nМаросимда Россия дзюдо федерацияси президенти Василий Анисимов сўзга чиқиб, иштирокчиларни қизғин қутлади. Қаторасига учинчи йил ҳам мусобақани юқори савияда ўтказаётган Свердловск вилояти губернатори Евгений Куйвашевга миннатдорчилик билдирди.\n“Ўтган йили Екатеринбург жамоалар ўртасидаги Европа чемпионатини юқори савияда ўтказганди. Бир ҳафта олдин ёшлар ўртасидаги Россия чемпионати ҳам айнан шу ерда ташкил этилди. Уч йилдан бери “Катта Дубулға” турнири ҳам муваффақиятли тарзда ўтказиб келинмоқда”, - деди Анисимов.\nТерма жамоамизнинг машғулоти Кёльн шаҳрига кўчди 0\nДиетологимиз Украинадаги ўқув курсида иштирок этди 0\nПариж шаҳрида саксонга яқин давлат дзюдочиларининг қўшма йиғини давом этмоқда 0


Президент Шавкат Мирзиёев Қозоғистонга давлат ташрифини якунлаб, мамлакатимизга қайтиб келди.\nЎзбекистон Республикаси ва Қозоғистон Республикаси муносабатлари иттифоқчилик даражасига кўтарилгани тарихий воқеа бўлди.\nУмуман, икки томонлама ҳамкорликнинг турли соҳаларига доир 22 та ҳужжат имзоланди.\nАввалроқ Ўзбекистон Президенти Шавкат Мирзиёев Қозоғистон Бош вазири Асқар Мамин ҳамроҳлигида Нур-Султон шаҳридаги EXPO ишбилармонлик марказида жойлашган Рақамли ҳукумат офисига ташриф буюргани ҳақида хабар берилганди.\nШавкат Мирзиёев Тошкент Қозоғистон\nВакцина олмаган мингдан ошиқ ходим вақтинча ишдан четлатилди\nҲодиса Кеча, 21:24


ГЕРМАНИЯ: барқарор ривожланишда катталар таълимининг аҳамияти | "Оила" маркази\nГЕРМАНИЯ: барқарор ривожланишда катталар таълимининг аҳамияти\n7-8 май кунлари Германиянинг Веймар шаҳрида “Барқарор ривожланиш мақсадларига эришишда катталар таълими” мавзусида халқаро конференция бўлиб ўтди. Унда Германия Халқ Университетлари Ассоциацияси (DVV International) Халқаро ҳамкорлик институти таклифига биноан Ўзбекистон Республикаси Вазирлар Маҳкамаси ҳузуридаги “Оила” илмий-амалий тадқиқот маркази раҳбари Дилором Ташмуҳамедова иштирок этди.\nАнжуман Германия Халқ Университетлари Ассоциацияси (DVV International) Халқаро ҳамкорлик институти томонидан катталар таълимини ривожлантириш бўйича амалга ошириб келинаётган конференциялар сирасига киради.\nТадбирда дунёнинг 40 та мамлакатидан 200 нафардан ортиқ делегатлар ва қатор халқаро ташкилотлар иштирок этди. Унда жаҳоннинг барқарор ривожланиш мақсадларига эришишда катталар таълими ролини ошириш масалалари муҳокама этилди.\nАнжуман мавзуси ҳар йили Нью-Йоркда ўтказиладиган БМТнинг олий даражада сиёсий форуми (HLPF) контекстига ҳамоҳанг келади. 2019 йилда “Инсонларнинг ҳуқуқ ва имкониятларини кенгайтириш ва тенгликни таъминлаш” шиори остида кўплаб муаммолар юқори малакали мутахассислар ва халқаро ташкилотлар даврасида муҳокама қилинди.


АҚШ Арманистон ва Озарбайжонни чегараларни белгилаш бўйича музокараларга чақирди - Daryo\n14:56, 18.05.2021 18029\nАҚШ президентининг Миллий хавфсизлик бўйича ёрдамчиси Жейк Салливан Арманистон ва Озарбайжонни чегараларни белгилаб олиш бўйича музокаралар ўтказишга чақирди. Бу ҳақда Оқ уй матбуот хизматига таяниб, «РБК» хабар берди.\nОқ уйнинг аниқлик киритишича, тегишли баёнот Салливаннинг Арманистон бош вазири вазифасини бажарувчи Никол Пашинян ва Озарбайжон президенти Илҳом Алиев билан алоҳида суҳбатларида берилган.\nҚайд этилишича, суҳбатлар чоғида АҚШ президентининг ёрдамчиси сўнгги пайтларда икки мамлакат чегарасидаги зиддиятлардан хавотир билдирди. У минтақадаги қўшинлар ҳаракати масъулиятсиз ва провокацион эканлигини таъкидлади. Шу билан бирга, у Вашингтон зиддиятли томонларни муросага келтиришга интилаётганини таъкидлади.\n12 май куни Арманистон Мудофаа вазирлиги Озарбайжон ҳарбийлари «чегараларни аниқлаштириш» баҳонасида чегара ҳудудларидан бирида айрим ҳаракатларни амалга ошираётгани ҳақида хабар берди. Пашинян ҳодисани мамлакат суверенитетига тажовуз деб атади. Унинг сўзларига кўра, Озарбайжон ҳарбийлари Севлич кўли (Арманистоннинг Сюник вилояти ва Озарбайжоннинг Лочин вилояти ўртасида жойлашган) ҳудудидан кесиб ўтиб, 3,5 км ичкарига кирган.\nЎз навбатида, Боку Арманистоннинг реакциясини асоссиз деб атади. Уларнинг фикрига кўра, Арманистон билан чегарадаги Озарбайжоннинг Келбажар ва Лочин вилоятларига чегара кучларини жойлаштириш 2020 йил 10 ноябрдаги уч томонлама келишувга мувофиқ олиб борилмоқда.\nОзарбайжон Арманистон билан чегарадаги кескинлик фонида ҳарбий машғулотлар ўтказишни ҳам бошлади.\nПашинян Арманистоннинг Озарбайжон билан чегарасидаги вазиятни инқирозли деб атади\n08:31, 22.11.2021 151091\n06:26 Бугун 3640\n00:11 Бугун 11186\n23:53, 28.11.2021 12660\n23:33, 28.11.2021 12719\n20:20, 27.11.2021 87928\n07:08, 27.11.2021 86062\n15:32, 27.11.2021 68736\n08:35, 28.11.2021 50227


Эрон: Саудия Арабистони тажовузкор урушлар олиб бормоқдаHaqida.net\nHome Dunyo Эрон: Саудия Арабистони тажовузкор урушлар олиб бормоқда\nЭрон: Саудия Арабистони тажовузкор урушлар олиб бормоқда\nСаудия Арабистони Теҳронни ўзининг “тажовузкор урушлари” оқибатларида айбламоқда, дея маълум қилди Эрон ташқи ишлар вазири Муҳаммад Жавод Зариф.\n«Саудия Арабистони тажовузкор урушлар олиб бормоқда, минтақавий камситиш билан шуғулланмоқда, беқарорлаштирувчи хатти-ҳаракатлар ва хавфли фитналар уюштирмоқда. У буларнинг барчаси оқибатларида Эронни айбламоқда», – дея ёзди Зариф Twitter’да.\nУнинг таъкидлашича, «урушаётган Саудия Арабистонига ташрифлар минтақа соғлиғи учун хавф туғдирди». Зарифнинг сўзларига кўра, АҚШ президенти Дональд Трампнинг бу давлатга келиши Баҳрайн томонидан «репрессияларга олиб келди», «Қатарнинг қулашига» сабаб бўлди.\nЭслатиб ўтамиз, июнь бошида Саудия Арабистони, БАА, Баҳрайн ва Миср Қатарни терроризмни қўллаб-қувватлашда айблаб, бу давлат билан дипломатик алоқаларни узишди.\n«Кушнер ва Ливан бош вазирининг ташрифлари эса Ҳаририйнинг ғалати истеъфосига олиб келди. У бу вақтда хорижда эди. Албатта, Эронни аралашувда айблашмоқда», – дея қўшимча қилиб ўтган вазир.\nЛиван бош вазири Саад Ҳаририй 4 ноябрь куни истеъфога чиқиши ҳақида маълум қилди. У бу вақтда Ар-Риёдда бўлган. Ҳаририй Эрон ва Ҳезболлаҳ шиалар ҳаракатини Ливанда нифоқ келтириб чиқаришда айблади, ҳамда ўзига суиқасд уюштиришмоқчи бўлганини билиб қолгани ҳақида маълум қилди.\nТрамп КХДРдан ҳимоя ва Афғонистондаги стратегия учун 5 млрд. доллардан ортиқ маблағ сўради


ИШИД ТОР-МОР ЭТИЛДИ Афғонистон ислом республикаси ҳудудида ИШИД террорчилик ташкилотининг бўлинмалари бутунлай йўқ қилинган. Бу ҳақда мамлакат ички ишлар вазири вазифасини бажарувчи Масуд Андрабий маълум қилди, деб ёзмоқда «ТАСС».\nОҒИР ЮКЛАРНИ ТАШИШ УЧУН А.300-600ST «Белуга» русумли оғир транспорт самолёти Европанинг «Эрбас» компанияси мутахассислари томонидан ишлаб чиқилган. Бу самолётлар НАТОга аъзо давлатлар, шу жумладан Германия томонидан жанговар техника ва ускуналар ташиш учун ижарага олинади.\nТЕЗКОР РЕАКТИВ ТИЗИМ «Фирос-30» русумли бараварига ўт очувчи реактив тизим Италиянинг «Дифеза ва спасио» (ҳозирда «Симмель дифеза») компанияси мутахассислари томонидан ишлаб чиқилган. Мазкур тизимнинг «Фирос-25» деб номланган дастлабки вариантини ишлаб чиқиш 1970 йил охирида бошланган, 1981 йилда эса биринчи ўт очиш синовлари ўтказилган.\nЎЗБЕК ЖАНГЧИСИГА ТАН БЕРГАН МАРШАЛ Алишер Навоий номидаги Ўзбекистон Миллий кутубхонасида «Қизил Ўзбекистон» газетасининг Иккинчи жаҳон уруши йилларида чоп этилган тахламларини кўздан кечирдим. Эътиборимни газетанинг 1945 йил 31 январда 21-сонида (6190) чоп этилган бир материал тортди.\nЖЎРАБЕК ЖАҲОНГА ТАНИЛМОҚДА Бундан роппа-роса бир йил олдин Жануби-ғарбий махсус ҳарбий округ спорт взводи спортчиси шартнома бўйича ҳарбий хизматчи, оддий аскар Жўрабек Қобилов ҳақида газетамизда «Алпомишлар ҳозир ҳам бор» сарлавҳали мақола чоп этилган эди.\nОЙ ШУЪЛАСИ Жиззахда қайсидир ҳарбий қисмнинг олдида анча вақт туриб қолдик. Вазирликдан келган опа ичкаридан чиқавермади. Кеч тушиб қолди. Баркашдек ой кўча бошидан кўтарила бошлади. Машинада ўтиравериб, зерикдим. Тушиб атрофни кузатган бўлдим.\nСОҒИНЧ Куз офтобини ёқтираман. Айниқса, зах хонадан ташқарига чиқсангиз, қуёш нурлари бирам майин, бирам ёқимли эркалайди. Бошингизни кўтариб, кўзларингизни юмиб, офтобга юзингизни бир муддат тутиб туринг-а. Ҳузурбахш ҳарорат бутун танангизга ёйилади. Афсус, бундай туришга вақт йўқ.\nЭНГ ЯХШИ КИТОБ Йўлнинг олислиги шу лаҳзаларда билинди. Жувон касалхонага кириб келганида вақт пешиндан оғган эди. Ҳамшира қаршисида узун-узун киприкларига ёш илиниб турган кўҳликкина аёлга негадир «мумкин эмас», дея олмади.


Уюшма Кубоги-2013 ярим финалчилари номи маълум / CHAMPIONAT.asia\nУюшма Кубоги-2013 ярим финалчилари номи маълум\n23 сен 12:10\nТошкентдаги «Ўзбекистон» спорт мажмуасида 22 сентябрь куни Уюшма Кубоги-2013 мусобақаларининг чорак финал ўйинлари бўлиб ўтди.\nКуннинг биринчи ўйинида Тошкентнинг «Ардус» клуби Бухоронинг «Когон» жамоасига ҳеч қандай имконият қолдирмади ва 7:3 ҳисобида ғалаба қозонди.\nУюшма Кубогининг амалдаги соҳиби – «Локомотив» клуби чорак финал якунига кўра совринни топширди. 2013 йилги мусобақанинг чорак финал ўйинида «темирйўлчилар» «Максам-Чирчиқ» қаршилигини синдира олишмади – 2:6.\nУчинчи чорак финал ўйини ҳаваскор клублар ўртасида ўтди. Ҳаваскорлар орасида энг кучлилардан бири ҳисобланган «Uzpromstroybank» ҳеч бир қийинчиликсиз «Prodigy»ни 8:2 ҳисобида мағлуб этди ва ярим финал йўлланмасини қўлга киритди.\nКучли тўртликка кириш йўлида энг қизиқарли ва шиддатли баҳс Тошкентнинг «Бунёдкор» ва «СҚБ-Юнусобод» жамоалари ўртасида кечди. Учрашув асосий вақти 2:2 ҳисоби билан якунланди, қўшимча вақтда ҳам худди шу ҳисоб такрорлангач, ғолиб номи пенальтилар сериясида аниқланди. Бунда «СҚБ-Юнусобод» ўйинчилари омадлироқ чиқишди – 4:1.\nШундай қилиб, 2013 йилги Уюшма Кубоги ярим финалида «Максам-Чирчиқ» – «СҚБ-Юнусобод» ва «Ардус» – «Uzpromstroybank» жуфтликлари финал йўлланмаси учун кураш олиб боришади.\nЭслатиб ўтамиз, ярим финал ўйинлари 24 сентябрь куни 16:00 ва 18:00да бўлиб ўтади. Мусобақанинг барча учрашувлари натижалари билан «Мусобақалар» бўлимида танишишингиз мумкин.\nФутзал уюшмаси Кубоги-2013\n«Ардус» - «Когон» 7:3\n«Максам-Чирчиқ» - «Локомотив» 6:2\n«Uzpromstroybank» - «Prodigy» 8:2\n«Бунёдкор» - «СҚБ-Юнусобод» 2:2 (қ.в.: 2:2; п.с.: 4:1)


Тошкент шаҳар ҳокимлиги пойтахтдаги газ муаммоларини ўрганмоқда. Ҳоким ўринбосари тунда газ подстанциясига ташриф буюрди Ўзбекистон янгиликлари\nТошкент шаҳар ҳокимлиги пойтахтдаги газ муаммоларини ўрганмоқда. Ҳоким ўринбосари тунда газ подстанциясига ташриф буюрди\n24 November 2020, 07:39\nЎзбекистон, Тошкент – Batafsil.uz. Тошкент шаҳар ҳокимлиги пойтахтдаги газ муаммоларини ўрганмоқда. Мухбиримиз хабар беришича, ҳоким ўринбосари тунда газ подстанциясига ташриф буюрган.\n“Тошкент шаҳрини табиий газ билан белгиланган меъёрда таъминлаш масаласида аҳолидан кўплаб мурожаатлар тушганлиги сабабли, Тошкент шаҳар ҳокими ўринбосари Ғофир Жамолов 23 ноябрь куни тунги соат 1:20 да Тошкент шаҳрини газ билан таъминловчи Тошкент магистрал газ қувурлари бошқармасининг «Жанубий Ғарбий» станцияси иш фаолияти билан танишди”, - дея маълум қилмоқда пойтахт маъмурияти.\nЎрганиш давомида ваколатли ташкилотлар раҳбарларига табиий газнинг меъёрий босимини таъминлаш ва аҳолига тегишли тартибга мувофиқ газни етказиш бўйича кўрсатмалар берилган.\nЭслатиб ўтамизки, бир неча кундан буён пойтахт аҳолиси газ билан боғлиқ муаммоларни бошидан кечирмоқда. Баъзи жойларда газ умуман йўқ, айримларида эса босим жуда паст. Фойдаланувчиларнинг ижтимоий тармоқларда ёзишича, "мовий" ёқилғидан фойдаланиш борасида доимий муаммолар борлиги туфайли бир неча соат давомида овқат тайёрлай олишмаган.\nКўпчилик истеъмолчилар бу каби аянчли ҳолатни Тошкент бўйлаб ёмғирдан кейин ўсиб чиққан қўзиқоринлар каби янги қурилган кўп қаватли биноларнинг кўплиги билан изоҳлашган. “Истеъмолчи.уз” гуруҳи маъмурларининг айтишича, янги бинолар минглаб янги хонадонларга хизмат қилиш учун мўлжалланмаган эски коммуникациялардан фойдаланишмоқда.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзоданинг санамай айтган 8 ҳақиқати\t11:44, 28 октябрь 2016\tҲаётни саёҳат дейдилар. Биз умр йўлларидан аста одимлар эканмиз, ўзимизнинг номаълум қирраларимизни кашф этамиз, янги ҳақиқатларни англаб етамиз. Саҳифамизнинг илк қаҳрамони Шаҳзода ўттиз етти довонни ошиб ўтди. Йўллар ва йиллар аро унинг йўқотганлари-да, топганлари-да кўп. Англаганларини эса қоғозга туширдик… «Ҳаётнинг ўзи катта мукофот»\n— Кун давомида бажаришим зарур бўлган ишлар кўп. Янги тароналар устида ишлаймиз, клип суратга оламиз, тадбирларда иштирок этишга шошиламан. Тинимсиз ҳаракат, югур-югурлар билан гоҳо овқатланишга ҳам улгурмайман. Кечга яқин оёқларимда чарчоқни сезаман, руҳан толиққанимни ҳис этаман. Уйга келганимда Холидни кўраман-у, бутун чарчоқларим изсиз йўқолади. Қалбимни қамрайдиган гўзал туйғуларни таърифлаб ҳам беролмайман. Менимча, оналаргина мени тушунса керак. Фарзандларим билан ҳақиқий бахтни ҳис қиламан! Барча дардимизга энг яхши дармон, бу кичкинтойларимизнинг табассуми… «Она бўлиб онамни тушундим…»


Китоблар « O'zbekiston ERK Demokratik Partiyasi\nЎзбекистон Халқ Ҳаракати лидери, сиёсатчи ва шоир Муҳаммад Солиҳ 65 ёшга тўлиши муносабат билан Ўзбекистон Халқ Ҳаракати интернет саҳифаси таҳририяти томонидан Муҳаммад Солиҳ ҳаётининг турли даврларини акс эттирувчи расмлардан иборат “Муҳаммад Солиҳ ҳаётидан сониялар” номли фото-мажмуа тайёрланди.\nФото-мажмуани ушбу линк орқали кўчириб олишингиз мумкин:\n“Ҳақиқий тиббиёт” китобининг расмий сайти: http://www.gercektip.com/uz/\nТасаввуф – қалб ва нафсни яхши ва ёмон ҳолларини билиб, ёмон ҳоллардан тозаланиб, яхши ҳоллар ила безанаркан, Aллоҳ Таолога яқин бўлмоқдир. Тасаввуфнинг мавзуи – маърифатуллоҳдир. Яъни Aллоҳ Таолони билмакдир.\nБу иккиси инсон вужудига ҳоким бўлиш учун бир-бири билан курашадилар. Бу курашда нафснинг озиғи – гуноҳ, ёрдамчиси – шайтондир. “Нафс инсонни муболаға ва ёмонликни буюради” (“Юсуф”:52).\nКитобчани ушбу линкдан кўчириб олишингиз мумкин: http://uzerk.org/books/nt.pdf\n“Пайғамбарлар тарихи” китобининг барча 4 жилдини ушбу линклардан юклаб олишингиз мумкин:


1 week ago\tЖамият Comments Off on Диёр Имомхўжаев ПФЛ директори бўлиши кутилмоқда\nЎзбекистон профессионал футбол лигасига Диёр Имомхўжаев раҳбар бўлиши кутилмоқда. Бу ҳақдаги маълумотни Tribuna.uz манбаси тасдиқлади. ПФЛнинг собиқ директори Даврон Шоқурбонов 21 май куни ўз аризасига кўра ишдан бўшатилганди. Ташкилотнинг янги раҳбари бўлиш учун ПФЛ директори ўринбосари вазифасида ишлаб келаётган Диёр Имомхўжаев тавсия қилинган ва унинг номзоди қўллаб-қувватланган. У тез орада расман …\n1 week ago\tЖамият Comments Off on «Вақф» фонди раҳбари — икки йиллик фаолият сарҳисоби ва олдиндаги режалар ҳақида\nРамазон – Қуръон ва раҳмат ойи. Бу ойда моли нисобига етган мўмин-мусулмонлар закот ибодатини ҳам адо этишади. Ўзбекистон мусулмонлари идораси фатво ҳайъати Рамазон ойи муносабати билан қабул қилган қарорида закот ва фитр садақаларини идора ҳузуридаги «Вақф» хайрия жамоат фонди ҳисоб рақамига ўтказишни тавсия қилди. Шу муносабат билан «Вақф» хайрия жамоат …\n1 week ago\tЖаҳон Comments Off on Марказий ҳарбий округ бўлинмаси экстремал шароитда махсус вазифани бажарди\nМарказий ҳарбий округ бўлинмаси Жиззах вилоятидаги тоғли ҳудудларда ва сунъий жиҳозланган душман объектида махсус машқларни бажарди. Бу ҳақда Kun.uz’га ҳарбий журналист Ғайрат Мадраҳимов маълум қилди. Фото: Марказий ҳарбий округ матбуот хизмати Дастлаб, бўлинма шахсий таркиби ҳарбий техникада нотаниш бўлган тоғли ҳудудга олиб келинди. Биринчи галда ҳарбий хизматчилар томонидан ўзлари турган …\n1 week ago\tЖамият Comments Off on Сирдарёга етиб борган қурувчи ва ҳашарчилар сони маълум қилинди\nТошқин юз берган ҳудудларни тиклаш учун 11 минг нафардан ортиқ қурувчи ва ҳашарчилар кўмакка келган. Фото: Kun.uz Ушбу қурувчи ва ҳашарчилар жойлашган 17та объектда жамоат тартибини сақлаш ва хавфсизликни таъминлашга 120 нафар Миллий гвардия ва ички ишлар ходимлари жалб қилинган. Бу ҳақда Миллий гвардия тарбиявий ва мафкуравий ишлар бўлими бошлиғи …\n1 week ago\tСиёсат Comments Off on Шавкат Мирзиёев Хўжаобод туманидаги кўп қаватли уйлар қурилишидаги камчиликларни кўрсатиб ўтди\nШавкат Мирзиёев 22 май куни Андижон вилояти Хўжаобод туманидаги кўп қаватли уйлар қурилишини бориб кўрди. Андижон вилояти аҳолиси мамлакатимиз нуфусининг 10 фоизини, ҳудуди эса 1 фоизини ташкил этади. Шу боис шаҳар яқинидаги адир жойларда кўп қаватли уйлар қуриш, шу орқали аҳолининг тобора ўсиб бораётган талабини қондириш чоралари кўрилмоқда. Хўжаобод туманининг …


Исталган парҳез самарадорлигини оширадиган 3 қоида - Daryo\n12:58, 06.04.2020 48317\nПарҳез тутиш учун хоҳиш ва мотивация бўлиши керак деган тушунча бор, аслида эса парҳезнинг қанчалик та’сир қилишида ёш, организмда метаболизм қандайлиги, генетика каби бошқа омиллар ҳам рол ўрнайди. Ҳар кимнинг организми, ёши ва гени турли экани нуқтаи назаридан парҳез ҳам ҳаммага ҳар хил таъсир ўтказади. Кимгадир шунчаки ширинликдан воз кечиш, бошқа бир одамга бўлса 16 соат оч юриш ёки рационига оқсил қўшиш керак бўлади. Elle нашрининг ёзишича, Стенфорд тиббиёт мактаби олимлари тадқиқот ўтказиб, парҳез самарадорлигини ошириш учун 3 универсал қоида ишлаб чиққан.\nТадқиқотда, 18 ёшдан 50 ёшгача бўлган 609 киши иштирок этган, иштирокчи аёл ва эркаклар сони бир-бирига тенг бўлган. Тадқиқотчилар биологик омиллар ва турли парҳезлар ўртасидаги муносабатни кузатган. Иштирокчиларнинг ярми, 1 йилдан кўп вақт мобайнида кетоген парҳез тутган, яъни кам углевод, кўп миқдорда ёғ ва оқсил истеъмол қилган. Қолган ярми бўлса, таркибида ёғ ва углевод кам, оқсил кўп бўлган маҳсулотларни истеъмол қилган. Тажриба динамикасини кузатган тадқиқотчилар қуйидаги хулосаларга келган.\nМавзуга доир: Ўрта ер денгизи парҳези 2020 йилда дунёдаги энг яхшиси деб топилди\nТўйимли маҳсулотларни танлаш керак\nТаомномага балансловчи маҳсулот қўшиб парҳезни «алдаш» мумкин. Табиий ва сифатли маҳсулотлар хусусан балиқ, сабзавотлар, ширин бўлмаган мевалар, ўсимлик ёғи кабиларни истеъмол қилиш керак. Масалан, пишлоқ ўрнига авакадо ейиш керак чунки ушбу мева витаминларга бой ҳисобланади.\nОқ ундан тайёрланган таомлардан воз кечинг\nЧунки бундай таомлар сиз интилаётган вазн рақамидан фақат ва фақат узоқлаштиради. Яхшиси, дон маҳсулотларидан тайёрланган нонни, қуймоқ ва панкейк тайёрлаш учун бодом унини танланг.\nПарҳез асосини сабзавотлар ташкил қилсин\nСабзавотлар таркибида калория кам ва витаминлар кўплиги билан аҳамиятли. Сабзавотга бой таомни истеъмол қилар экансиз, ўзингизни узоқ вақт тўқ ҳис қиласиз ва организмингиз зарарли маҳсулотлардан узоқ бўлади.\nҚандай озиш керак?\nКарантин вақтида ортиқча вазн тўпламаслик учун 7 тавсия\n18:52 Бугун 68\n18:37 Бугун 3463\n18:22 Бугун 2988\n18:06 Бугун 3666\n23:11, 05.12.2021 73559\n23:45, 05.12.2021 70267\n16:42, 04.12.2021 61685\n11:05, 05.12.2021 60161


ОНЛАЙН МАШҒУЛОТЛАР ҲАҚИДА… — Ishonch Gazetasi\nОНЛАЙН МАШҒУЛОТЛАР ҲАҚИДА…\nМактабгача таълим вазирлиги коронавирус инфекциясига қарши кураш кечаётган мураккаб даврда болалар уй шароитида мактабга тайёрланишлари учун барча чораларни кўрмоқда.\nВазирлик мутахассиси Дилфуза Аҳмедованинг хабар беришича, айни пайтда болажонлар учун иккита йирик лойиҳа устида ишланмоқда. Биринчиси Россиянинг “Новый диск” компанияси қўллаб-қувватлаши билан “Робоборик билан ўқувчи бўл!”онлайн курси бўлиб, унда мактабгача таълим ёшидаги барча болажонлар учун мўлжалланган атроф олам, нутқ саводхонлиги, математика, мусиқий ва тасвирий санъат каби 15-20 дақиқалик самарали ва фойдали машғулотлар ўзбек ҳамда рус тилида тайёрланмоқда. Уларни юртдошларимиз roboborik.com сайтидан бепул юклаб олишлари мумкин.\nИккинчи лойиҳа эса миллий телерадиокампания ёрдамида тайёрланиб, “Болажон” телаканали орқали намойиш этилаётган онлайн машғулотлар бўлиб, улар душунбадан жумага қадар кун давомида дастурлар оралиғида намойиш этиб борилмоқда.\nДарвоқе, мен ҳам фарзандим билан шу онлайн машғулотларни кузатиб боряпман. Машғулотларни олиб бораётган педагогларнинг маҳорати ва икки лойиҳани ҳам амалга оширишда меҳнат қилаётган жамоанинг ижодий ишлари таҳсинга лойиқ.\nКЕНГ ИМКОНИЯТЛАР ЭШИГИ\nИшончни оқлаш – юксак шараф


Ўзимиздан, қадриятимиздан уялмайлик - Zamin.uz\nЎзимиздан, қадриятимиздан уялмайлик\nЁзайми, ёзмайми? Роса ўйладим ва ёзишга қарор қилдим.\nКеча Туркманистоннинг Ўзбекистондаги элчихонасининг консули Шомахамед ифторликка таклиф қилди. Бордим. Асосан элчихона ходимларидан иборат меҳмонлар экан.\nУйи шинам. Европача. Диван, стол-стул.\nАммо менинг эътиборимни тортгани — дастурхон ерга солинган эди.\nҲозир нима осон — Европача столни бир зумда ўзбекча хонтахтага айлантириш осон. Аммо туркман биродорларимиз, яна европача таҳсил олган ва европача тарбия кўрган дипломат, яна ўзга бир юртда, хонтахта ҳам қилмай, ўзларининг миллий аньаналарига содиқ қолган ҳолда дастурхон ясашибди. Ҳавас қилдим.\nБиз-чи? Хонтахта атрофида эмас,балки стол-стулга ўтиришни маданият деб биламиз.\nЕвропача кийинишни тараққиёт деб биламиз.\nЁки миллий қадриятларимиздан уяла бошладикми?\nҲаммамиз замонавий япон ва корейс фильмларини севиб томоша қиламиз. Агар эътибор бериб қарайдиган бўлсак тараққиётга эришган япон ва корейс амалдорлари уйда ёки ресторанларга борганларида албатта миллий урф одатларига кўра ерда ўтириб овқатланишади. Наҳотки, улардан ибрат олишнинг иложи йўқ. Айтишларича, ерда ўтириб овқатланиш соғлиққа кони фойда экан. Ота-боболармиз бир нарсани билишганки, ерда ўтириб овқатланишган. Ёки кинолардаги ҳинд миллионерининг овқатни қўлда ейишини ҳаммамиз кўрганмиз ва ҳавас қилганмиз. Аммо ўзимизга келганда нима учундир шарққа эмас ғарбга интила бошлаймиз.\nБир нарсадан қўрқаяпман — ғарбга тақлид бизнинг маданиятимизни ғариб қилиб қўймасмикан?\nТарихчи сифатида халқимиз тарихни озми кўпми ўрганишга ҳаракат қилганман. Шунда бир нарсанинг гувоҳи бўлганман. Биз босқинчи деб атайдиган ўша греклар ҳам, ўша араблар ҳам, ўша мўғуллар ҳам бизнинг маданиятимизга сингиб кетган экан. Бу ҳам бўлса ота-боболаримиз ўзгаларнинг қадриятларини тан олмаганидан далолат эмасми? Энди нима учун ғарбнинг ғариб маданиятига сиғинишимиз керак.\nЎзингизга савол беринг-чи — миллий шоҳ таомимиз паловни ким қўлда ейди? Саноқли одамлар. Паловни қўлда ейишнинг соғлиққа фойдаси бор. Аммо биз унутдик. Ресторанларда ошни қўлда ейишдан уялсак, лоақал чойхонада қўлда ейлик.\nҲатто норин ҳам вилкада ейилаётганига нима дейсиз?!. Рости ўзим ҳам норинни қўлда ейишга қўлида вилка ушлаб турган атрофдагилардан иймана бошладим. Қолоқ деб ўйламасликлари учун мен ҳам қўлимга вилка олаяпман. Уйда ҳам шу аҳвол — яқиндан бошлаб бизнинг уйга ҳам ғарб маданияти кириб келган.\nЯқинда интернетда Тожикистоннинг тоғли қишлоқларида одамларнинг уйлари home stay га айлантирилилаётгани ҳақида ёзилди. Бу каби уйларда истиқомат қилмоқчи бўлган хорижий сайёҳлар бир кеча кундуз учун $10-20 тўлашлари керак бўлади.\nHome stay – бу битта уйда меҳмонларнинг мезбонлар билан бирга яшаши демакдир. Мезбонлар бир ўзи, ёки оиласи билан бирга бўлиши мумкин, аммо уларни бошқа мамлакатлардан келган меҳмонлар билан бирга бўлишга интилиши, янги фикр, меҳмондўстлик бирлаштиради. Қоидага кўра home stay мезбонлари меҳмонларни маҳаллий ошхона таомлари, сут маҳсулотлари ва ўзлари тайёрлаган пишириқлар билан сийлашади. Юқоридаги суратда хорижликлар 10-20 долар тўлаб, ерда ўтириб овқатланишмоқда.Қаранг нақадар гўзал. Мана шуни ўзимизда ҳам жорий қилишимиз, хорижликларга ўзбек миллий қадриятларни кўрсатишимиз керак. Корея, Японияга бориб келганлар юртдошларимиз улар бемалол ерда ўтириб, қўлда овқат ейишларни айтишади. Хорижликлар ҳам Ўзбекистонга келиб, ўзбекона овқат еб, юртларига борганларидан кейин фахрланиб айтиб юришлари керак. Мана шу одатимизни тарғиб қилишимиз керак.\nМен эс-эс биламан — ёшлигимизда меҳмон келса, у дастурхонга ўтириши билан ва таом еб бўлганидан кейин қўлига сув қуйиларди. Елкамизга ташлаб олган сочиқни ҳамон эслайман.Мана шу одат йўқолиб кетди. Тўғри, меҳмоннинг ўзи уйга киришдан аввал қўл ювиб кирар, балки.\nТўн кийилмай қўйганига анча бўлди. Фақат мотамлардагина кийилмоқда.Тўн ва дўппи мотам либосига айланиб қолган экан — нима учун тўйларда қудаларга тўн кийдирилаётганига ҳанузгача тушунмайман.Тўғри сўнгги йиллардан бошлаб қудага кастюм-шим, пальто ва куртка кийдирилмоқда. Наҳотки минг йиллардан бери қадриятимиз бўлиб келаётган тўн эндиликда тарих қаърига улоқтирилса?!\nТелевидениеда, радиода, газеталарда, сайтларда йигит-қизларимиз йиртиқ-ямоқ либос кияётгани танқид қилинмоқда. Кийиниш маданиятини ота-оналарнинг ўзи бошламас экан, фарзандларини бу йўлдан қайтаришлари қийин кечади.\nТўйларда ош бериш одати ҳозирча унутилгани йўқ. Қудага кастюм-шим, пальто ва куртка кийдирилаётган экан, эртага ғарблашаётган (ғариблашаётган) одамларимиз ош беришдан ҳам уялиб, бистроген, бифштекс, гамбургер, хот-дог бера бошласа-я, деган қўрув пайдо бўлмоқда.\nТарбияни ўзимиздан бошлайлик, ошни қўлда ейлик. Атрофимиздагилардан уялмайлик. Ўзимиздан, қилиғимиздан уялайлик. Япон, корейс, ҳиндлардан ўрнак олайлик.\nОтабек Муҳаммадзоҳид: "Ўзбек тўйлари ўзбекча бўлсин"\n3-03-2018, 10:02, Жамият\nМеҳмонни яхши ёки ёмонга ажратиш мумкинми?\n8-10-2017, 01:27, Жамият\n14-07-2017, 22:06, Жамият\n19-05-2017, 08:31, Жамият\n22-08-2016, 09:58, Жамият\n6-06-2016, 11:51, Жамият


ДУШАНБЕ – Тожикистон ҳукумати чоршанба, 1 август куни «Ислом давлати» (ИД) тарафидан амалга оширилгани иддао қилинган ҳужум туфайли 4 нафар велосайёҳнинг ўлдирилиши ортидан «сайёҳлик полициясини» ташкил этишга ваъда берди.\nТожикистон президенти Эмомали Раҳмон «жамоатчилик тартибини сақлаш ва сайёҳлар хавфсизлигини ҳимоя қилиш», шунингдек, «жиноятларнинг олдини олиш» билан шуғулланувчи кучларни ташкил этишга буйруқ берган, деб ёзади давлат ОАВ.\nУшбу чора якшанба, 29 июль куни Хатлон вилоятининг Данғара туманида хорижлик велосипедчилар қуролланган тўда ҳужумига учраганидан сўнг қабул қилинган. Ҳужум оқибатида икки америкалик, бир Швейцария ва Дания фуқароси ўлдирилган. Сайёҳлардан икки нафари жароҳат олган, бири ҳужумдан омон қолган.\nҲужум билан боғлиқ жавобгарликни ўз зиммасига олган ИД гуруҳи видеолавҳа эълон қилган бўлиб, унда қотилликда гумон қилинганларга ўхшаш беш нафар шахс ИД раҳбари Абу Бакр Ал-Бағдодийга содиқликка қасамёд қилган.\nПолиция видеолавҳа иштирокчиси деб гумон қилинган 4 кишини ўлдирган, бешинчи гумондор қамоққа олинган. Ҳозирга қадар 5 киши ҳибсга олинди.\nТожикистонда 2018 йил «Туризм йили» деб эълон қилинган бўлиб, расмийлар сайёҳлар сонининг ошишини кутмоқдалар.\n2017 йилги Стокҳолм ҳужумида гумонланган икки тожик Сурияда ҳибсда сақланмоқда\n2017 йилда Швеция пойтахтида ўзбекистон фуқароси бўлган этник тожик ўғирланган юк машинасини пиёдалар устига ҳайдаши натижасида 5 европалик ҳалок бўлган эди.


Саратонни аниқлаш учун қон томчиси кифоя — Фарғона шифокори\n26.11.2015 22.05.2017 fsh.uz\nХалқаро олимлардан иборат гуруҳ инсон танасида саратон касаллигини тезкорлик билан аниқлаш усулини кашф этишди. Унга кўра, рибонуклеин кислота (РНК)си асосида олинган анализнинг 96 фоизини тромбоцитлар ташкил этади ва бунинг учун бир томчи қон зардоби кифоя қилади.\nUznayvse.ru нашрининг хабар беришича, АҚШ, Швеция ва Нидерландиялик олимлар 283 нафар тажриба остидаги одамлардан қон олишган. Таҳлил натижалари эса 283 кишидан 228 тасида саратоннинг турли шакллари намоён бўлганини кўрсатган. Эслатиб ўтамиз, мутахассисларнинг маълумотларига кўра ҳар йили саратон касаллиги билан оғриган 10 миллион бемор рўйҳатга олинади. Жаҳон Соғлиқни Сақлаш ташкилотининг тахминларига кўра, 2035 йилга бориб, йилига 24 миллион одам саратон касаллигига чалиниши мумкин.\nАйтиб ўтиш жоизки, онкологик касалликларни юқоридаги йўл билан аниқлаш усуллари анча самарали бўлиб, саратоннинг бошланғич босқичини ўрганиш имкони тезлашади ва даволаш ҳам ижобий натижа бериши эҳтимолдан ҳоли эмас.\n← Олимлар тезда ақлли бўлиб қолишнинг йўлини кашф этишди\nУзоқ уйқу диабет ва юрак касалликларига олиб келади →\n02.06.2019 fsh.uz 149\n17.08.2019 fsh.uz 53\n01.07.2018 fsh.uz 398


Судоче кўллар тизими Давлат экология қўмитаси тасарруфига берилди. Энди ноқонуний овчилик ва қамишларни ёқиб юбориш бартараф қилинади - Daryo\n20:48, 17.07.2019 18179\nСудоче кўллар тизими Давлат экология қўмитаси тасарруфига берилди. Энди ноқонуний овчилик ва қамишларни ёқиб юбориш бартараф қилинади\nҚорақалпоғистоннинг Мўйноқ ва Қўнғирот туманлари ҳудудида жойлашган Судоче кўллар тизимида жорий йил 4 июль куни содир бўлган ёнғин кўпчиликни бефарқ қолдирмади. Бу ҳақда ЎзА хабар бермоқда.\nИкки кундан ортиқ вақт давом этган олов оқибатида 278 гектар майдондаги қамишзорлар ёниб кетган. Жиддий талафотлар, яъни одамларга ва ҳайвонот дунёсига зарар етмаганлиги ҳақида мутасадди ташкилотлар хабар қилди.\n4 июль кунги ёнғинни Орол денгизига бориб келаётган сайёҳлар расмга тушириб, Нукусга келгандан сўнг тарқатиб юбормаганда, яна қанча вақт хабарсиз қолиб кетиш мумкин эди — айтиш қийин. Ёнғин ҳақида ўз вақтида кўлдаги балиқчиларнинг хабар қилмагани эса тушунарсиз ҳолат. Эксперт гуруҳи анча кеч йўлга отланди. Судоче кўли Нукусга қарийб 200 километр. Унга Устюрт платоси орқали нотекис йўлларда борилади. Махсус транспортда камида 4 соатлик йўл. Етиб боргани билан сув ўртасидаги қамишзорларга кириб бориш ва ёнғинни бартараф қилиш ҳам осон иш эмас.\nҚорақалпоғистон Ёнғин хавфсизлиги бошқармаси расмийлари қайд этишича, содир бўлган ёнғин қайиқларда сузиб борилиб ўчирилган. Оловнинг сўнишига шу кунлари ёғган ёмғир ҳам маълум даражада ёрдам берган бўлиши мумкин.\nҲар йилги куз мавсумида маҳаллий аҳоли томонидан молларга озиқа қилиш учун янгисини ўстириш мақсадида қамишзорлар ёқиб юборилар эди. Маълумки, бу пайтда ҳам Судочеда қушлар салтанати ҳукм сураётган бўлади. Шимолга учиб кетган қушлар кузда яна жанубга қайтишида Судочеда маълум вақт дам олиб кетади. Охирги йилларда фламинго қушларининг кўплаб келиши хорижий ва маҳаллий сайёҳларнинг ҳам ушбу кўлга қизиқишини орттирган эди.\nАйтганча, бундан буён кўлдаги қамишлар саноат учун ҳам керак. Мўйноқда қад ростлаётган ДСП заводларига ишлатиладиган хом ашёнинг аксарияти айнан шу кўлдаги қамишлардан олинади.\nМўйноқ тумани ҳудудидаги кўллар қамишзорларга бой. Ўзбекистон Республикасида мавжуд қамишзорлар майдонининг 57 фоизи, Қорақалпоғистон Республикасида мавжуд қамишзорлар майдонининг 78 фоизи Мўйноқ туманига, жумладан 50 минг гектардан ортиқ майдонга эга Судоче кўли ҳиссасига тўғри келади.\nМутахассисларнинг фикрича, кўлдаги муаммолар фақат бу эмас. Кўлдаги сувнинг барқарор бўлмаслиги ва ноқонуний овчилик ҳам табиатга анча зарар келтирмоқда. Судоче кўлидаги балиқчилик хўжалиги ҳам кутган натижани бермайди.\n— Судоче кўллар тизими аввал «Мўйноқ аква саноат» ДУК ҳузурида эди ва энди давлат буюртма қўриқхонасига айлантирилмоқда, — дейди Қорақалпоғистон Вазирлар Кенгаши экология ва Оролбўйи ҳудудини ривожлантириш масалалари бўйича котибият мудири Асхат Салихов. —Президентнинг 2019 йил 20- мартдаги «Муҳофаза этиладиган табиий ҳудудлар соҳасида давлат бошқаруви тизимини такомиллаштириш чора-тадбирлари тўғрисида»ги қарори билан мазкур кўллар тизими Давлат экология қўмитаси тасарруфига берилди. Бундан буён ноқонуний овчилик ва қамишларни ёқиб юбориш батамом бартараф қилинади. Қамишларни ўриб олиш ҳам белгиланган тартибда амалга оширилади.\n07:26, 06.01.2022 176763\n12:53, 23.01.2022 155498\n15:26, 03.01.2022 170577\n18:00 Бугун 1275\n17:58 Бугун 2314\n19:23, 28.01.2022 94748\n11:52 Бугун 80585


Bank of America Хитой бозорининг 35 фоизга тушишини башорат қилди\n18:19 / 28.08.2015\nХХР фонд бозоридаги кўтарилиш вақтинчалик бўлиб, ҳукуматга қимматга тушади. Инвесторлар мамлакатга Shanghai Composite 35 фоиз қийматини ташлаганидан сўнг қайтади. Бу ҳақда Bank of America экспертларига таянган ҳолда Bloomberg агентлиги маълум қилмоқда.\n“Ҳукумат бозорни бевосита қўллаб-қувватлашдан воз кечиши билан инвесторлар акциялардан қутула бошлайдилар”, - дейди банк таҳлилчиси Дэвид Цуй. Навбатдаги тушишдан сўнг Хитой акциялари арзонлашади, мана шунда инвесторлар уларни сотиб ола бошлайди.\nМаълумки, ХХР молия бозорини бошқариш билан China Securities Finance Corp. давлат агентлиги шуғулланади. Тахмин қилинишича, яқин икки ой ичида агентлик валюта интервенциялари ўтказишни тўхтатади.


ҲАМКОРЛИК - ТАРАҚҚИЁТ ГАРОВИ | "Адолат" СДП\nҲАМКОРЛИК - ТАРАҚҚИЁТ ГАРОВИ\nГлобал ривожланиш йўлидан бораётган бугунги дунёда ҳар бир мамлакат ўзининг иқтисодий режаларини ўзаро ҳамкорликсиз тасаввур эта олмайди. Икки ва кўп томонлама манфаатли алоқаларни йўлга қўйиш эса юксалишга пухта замин яратиши мумкин. Ахир, халқимизнинг доно нақли ҳам бор – ёлғиз отнинг чанги чиқмас, чанги чиқса ҳам, донғи чиқмас. Шу жиҳатдан қараганда, Ўзбекистон кейинги йилларда жаҳондаги турли давлатлар билан савдо-иқтисодий ва бошқа соҳалардаги ҳамкорликни ривожлантираётгани диққатга сазовордир.\nЖумладан, ўтган ҳафтада видеоанжуман шаклида ташкил этилган «Ҳиндистон – Марказий Осиё» биринчи саммити ҳам бу борадаги муҳим қадам бўлди. Унда Ўзбекистон Республикаси Президенти Шавкат Мирзиёев иштирок этди. Мазкур тадбирда минтақа мамлакатлари ва Ҳиндистон ўртасидаги анъанавий дўстона алоқаларни янада мустаҳкамлаш, кўп қиррали ҳамкорликни кенгайтириш истиқболлари кўриб чиқилди, халқаро сиёсатнинг долзарб масалалари юзасидан фикр алмашилди. Давлатимиз раҳбари бу борадаги ўз фикрларини баён этар экан, ушбу учрашувнинг стратегик шерикликни мустаҳкамлаш ҳамда минтақавий ҳамкорликнинг узоқ муддатли истиқболга мўлжалланган янги кун тартибини шакллантиришдаги аҳамиятини алоҳида қайд этди.\nАлбатта, бу мулоҳаза замирида жуда катта маъно бор. Чунки халқларимизни боғлаб турган асрий ва теран тарихий илдизлар мавжудки, улар келажакка ишончли замин бўлиб хизмат қилади. Хусусан, минг йиллар мобайнида минтақамиз ва Ҳиндистон халқлари ўртасида фаол гуманитар алмашинувлар ва савдо алоқалари мавжуд бўлган, маданиятлар, анъаналар ва маънавий қадриятлар бир-бирини бойитиб келган. Юртимиздан етишиб чиққан шоҳ ва саркарда, шоир Бобур ва у тузган давлат ҳам халқларимиз ўртасидаги ўзаро манфаатли алоқаларни ривожлантиришда катта роль ўйнаган. Мазкур анжуманнинг пойдевори ўша пайтларда тикланган, десак муболаға бўлмайди.\nПрезидентимиз «Ҳиндистон – Марказий Осиё» форматидаги амалий ҳамкорликни илгари суришнинг стратегик устувор йўналишлари юзасидан бир қатор аниқ таклифларни илгари сурди. Масалан, уларнинг таълим ва соғлиқни сақлаш соҳаларига тааллуқлиларини олайлик. Чунки бу борада Ҳиндистоннинг илғор тажрибаси, технологиялари бутун дунёда тан олинган. Шунинг учун биргаликда замонавий кўп тармоқли тиббиёт марказлари ташкил этиш, тиббий университетларнинг Ўзбекистондаги филиаллари қошида клиникалар тармоғини янада кенгайтириш истиқболли масалалардандир.\nЁки фармацевтик препаратлар ишлаб чиқариш бўйича инвестиция лойиҳаларини амалга ошириш, вакцинация тўғрисидаги сертификатларни ўзаро тан олишни жадаллаштириш, вирусолог врачлар тайёрлаш дастурларини бошлаш, анъанавий тиббиёт усулларини кенг жорий қилиш, ҳар йили қўшма Соғлиқни сақлаш форумини ўтказиб бориш таклифлари ҳам эътибор марказида бўлди.\nБизга маъқул тушгани – ҳамкорлик ўрнатиш бўйича билдирилган ҳар бир таклиф мана шундай батафсил ёритилди. Уларнинг ҳаётга тадбиқ этилиши ҳаммага катта наф келтиради, деб ўйлаймиз.\n“Адолат” СДП Наманган вилоят Кенгаши раиси ўринбосари


«Хазонрезги» — Зулфиқор Мусоқовдан янги премьера – Газета.uz\n«Хазонрезги» — Зулфиқор Мусоқовдан янги премьера\nПойтахтимизда Зулфиқор Мусоқовнинг «Хазонрезги» фильми премьераси бўлиб ўтди.\n18 март 2016, 08:56 Маданият\n17 март куни Алишер Навоий номли кино саройида таниқли режиссёр Зулфиқор Мусоқовнинг янги «Хазонрезги» бадиий фильми премьераси бўлиб ўтди.\n«Ўзбеккино» Миллий агентлиги буюртмасига биноан «Ўзбекфильм» киностудияси томонидан тасвирга олинган фильмда (трейлери) Зулфиқор Мусоқов ҳам режиссёр, ҳам сценарий муаллифи сифатида фаолият олиб борди.\nКартина реал ҳаётдаги оддий одамларнинг турмуши, уларнинг ҳис-туйғулари, муҳаббат, замонавийлик, ўзгаларга ғамхўрлиқ қилиш каби мавзуларни қамраб олган. Барча учун содда ва тушунарли тилда экани ҳам эътиборни тортади.\n«Ажойиб, — дея ўз таассуротини ўртоқлашади томошабинлардан бири. — Худди биз ҳақимизда олингандек».\nКартинани суратга олишда ҳам машҳур актёрлар, ҳам дебютантлар иштирок этган. Бош роль ижроси эса Бахтиёр Раҳимовга ишониб топширилди.\nБир вақтнинг ўзида ҳам ўзбек, ҳам рус тилларида бўлиб ўтган премьера вақтида баъзи саҳналарда томошабинлар юзида кулгу ўйнаса, айрим ўринларда кўз ёшлари пайдо бўлди. Намойишдан сўнг фильм муаллифи ва тасвирга олиш гуруҳи ушбу ажойиб картина учун қизғин олқишланди.\n«Газета.uz» 8 092


КУНДАЛИК ИШЛАР ЧУҚУР ТАҲЛИЛ ҚИЛИНМОҚДА — Shahrisabzt.UZ\nЎзбекистон Республикаси Президентининг топшириғига асосан ҳозирги кунда барча туман (шаҳар) ҳокимликлари ҳузурида туман (шаҳар) ҳокимлари раҳбарлигида коронавирус инфекцияси тарқалиши билан боғлиқ эпидемиологик вазият таҳлили ва назоратини амалга оширувчи туман (шаҳар) штаби ташкил этилиб фаолият олиб бормоқда.\n— Ҳар куни туманимизда коронавирус инфекцияси тарқалиши билан боғлиқ эпидемиологик вазият чуқур таҳлил қилиниб, бу борада амалга оширилаётган ишлар ўрганилмоқда, — дейди Шаҳрисабз тумани ҳокими Исроил Аманов. – Биринчи галда туман тиббиёт бирлашмасига келтирилган беморларнинг ҳолати алоҳида таҳлил этиб борилаяпти. Айниқса, коронавирус пандемияси аломатлари кузатилаётган беморлар алоҳида ажратиб олиниб, улар чуқурлаштирилган тез тиббий кўрикларидан ўтказилаяпти.\nТумандаги поликлиникалар, қишлоқ вралик пунтларида аҳолининг саломатлигини назорат қилиш ва уларнинг мурожаатларини ўрганиш бўйича шифокорлардан иборат гуруҳлар иши кечаю кундуз ташкил этилган.\nШу билан бирга штаб аъзолари томонидан тумандаги тиббиёт муассасаларининг самарали ишлаши билан боғлиқ масалалар ҳам ҳар куни ўрганиб борилиб, улардаги дори-дармон ва моддий техника таъминотида аниқланган муаммолар тезда бартараф этилмоқда.\nШтаб аъзолари, туман Кенгаши депутатлари, ҳуқуқни муҳофаза қилувчи идоралар ва солиқ инспекцияси ходимлари билан ҳамкорликда тумандаги мавжуд 26 та дорихоналарда дори нархларининг асосиз ўстириб юборишига йўл қўймасликлари устидан назорат олиб боришмоқда.\nШтаб йиғилишида ҳар кунлик ишлар чуқур таҳлил этилиб, камчиликлар ўртага ташланиб, уларга ечим топилмоқда.\nБугун ҳар бир раҳбар шуни унутмасликлари керакки, коронавирус пандемиясига қарши курашишда асосий масъулият ва жавобгарлик уларнинг зиммасига тушади. Карантин даврида фаолият олиб бораётган ҳар бир корхона, ташкилот, муассаса раҳбарлари энг авволо, ходимларининг хавфсизлигини ва яккаланишини таъминлашлари шарт ва кундалик дезинфекция ишларини мунтазам олиб боришлари зарур бўлади. Қолаверса, аҳоли кўп тўпланадиган бозорларимиз ва бошқа муассасаларда ҳам карантин қоидаларини сўзсиз бажариш раҳбарлар зиммасига юклатилади.


ЖЧ-2018 саралаш. Босқичнинг сўнгги ўйинида ҳам ғалаба қозондик - Uzbegim | Uzbegim\nЎзбекистон миллий терма жамоаси ЖЧ-2018 саралашининг 2-босқичи доирасида сўнгги учрашувни ҳам ғалаба билан якунланди. Терма жамоамиз Баҳрайнга қарши ўйинни ҳам минимал ҳисобда ўз фойдасига ҳал қилди.\nБиринчи бўлимда терма жамоамизнинг ўйини қовушмади. Баҳрайнликлар учрашув бошидаги мезбонларнинг босимини бартараф этишди ҳамда кейинчалик ўз ўйинларини йўлга қўйиб олишди. Буни кутмаган Бабаян шогирдлари майдон нима қилишни билмай қолишди.\nИккинчи бўлим бошида Сардор Рашидов ўз эга бўлган иккита вазиятнинг биттасини голга айлантириб, терма жамоамизга ғалаба келтирди. У жарима майдончаси ташқарисида 2-3 нафар футболчини алдади ва 16 метрдан зарба йўллади. Дарвозабон зарбани қайтара олмади.\nБаҳрайнликлар эса жуда қулай вазиятдан фойдалана олишмади. Шомуродов тўпни олдириб қўйганидан сўнг меҳмонлар Исмоил Абдулатифни бирга бир вазиятга чиқаришди. Лобанов ҳужумчидан тўпни олиб қўйишга муваффақ бўлди.\nҚолган вазиятларда ҳеч бир жамоа устунликка эришмади, голга тортадиган вазият ярата олмади. Терма жамоамиз ғалабани сақлаб қолди ва ўз очколарини 21тага етказди. Самвел Бабаян термани қабул қилиб олганидан Ўзбекистон еттинчи расмий ўйинда еттинчи ғалабани қўлга киритди.\n“Н” ГУРУҲИ, 10-ТУР\nЎЗБЕКИСТОН – БАҲРАЙН – 1:0\nОгоҳлантиришлар: Волид ал-Ҳайём (32)\nЎзбекистон: 21.Александр Лобанов, 2.Егор Кримец, 5.Анзур Исмоилов, 8.Сервер Жепаров, 9.Одил Аҳмедов (С), 10.Сардор Рашидов, 11.Игорь Сергеев, 13.Даврон Ҳошимов, 14.Жавоҳир Соҳибов, 19.Виталий Денисов (Станислав Андреев 27), 23.Элдор Шомуродов\nЗахира: 1.Элдорбек Суюнов, 12.Игнатий Нестеров, 3.Камолиддин Тожиев, 4.Марат Бикмаев, 6.Жасур Ҳасанов, 14.Жавоҳир Соҳибов, 15.Александр Гейнрих, 16.Станислав Андреев, 17.Санжар Турсунов, 18.Фозил Мусаев, 20.Ислом Тўхтахўжаев, 22.Санжар Шоаҳмедов\nБаҳрайн: 1.Аббос Аҳмад, 3.Волид ал-Ҳайём, 4.Сайид Дия Шуббар, 7.Абдулваҳоб Али ас-Сафий, 8.Ҳишом Найим, 9.Абдулваҳоб ал-Малуд, 11.Исмоил Абдулатиф Ҳасан, 15.Абдулла Умар, 18.Сайид Муҳаммад Аднан, 17.Ҳусайн Баба Муҳаммад (С), 19.Комайл ал-Асвад\nЗахира: 21.Ҳамад ад-Досарий, 22.Ашраф ас-Сабоий, 2.Иса Муса, 5.Маҳди Али, 6.Ҳусайн ал-Алавий, 10.Муҳаммад ар-Ромайҳий, 12.Сайид Али Ҳошим, 13.Сайид Муҳаммад, 14.Абдулла Ҳилол, 18.Муҳаммад Али Ҳасан, 20.Сами ал-Ҳусайний, 23.Абдулла Ёсир\nБош ҳакам: Муҳаммад Абдулла Ҳассан (БАА


Китоб тумани карантинга олинди\nМаълум қилинишича, туманда бир киши коронавирус юқтириб олганлиги гумон қилинмоқда. У эса кўплаб фуқаролар билан мулоқот қилган.\nТОШКЕНТ, 31 май — Sputnik. Қашқадарё вилояти Китоб тумани ҳудуди карантинга олинди. Бу ҳақда Қашқадарё вилояти ҳокимлиги ахборот хизмати хабар қилмоқда.\nТаъкидланишича, туманда бир киши коронавирус юқтириб олганлиги гумон қилинмоқда.\n“Ўрикзор” бозоридаги сотувчининг икки фарзандида ҳам коронавирус аниқланди\n“... кўплаб фуқаролар билан мулоқотда бўлганлиги муносабати билан эҳтиёт чораси сифатида туман ҳудуди тўлиқ карантинга ёпилди. Гумонланиш ўз тасдиғини топгунга қадар карантин талаблари кескин кучайтирилиб, кириш-чиқиш йўллари тўсилди”, - дейилган хабарда.\nШунингдек, автотранспорт ва пиёда ҳаракатланиш қатъий назоратга олинган.\nБарча фуқаролардан карантин ва санитария-гигиена қоидаларига қатъий риоя этиш ҳамда уйда қолиш талаб этилган.\nҚўқонда жиноятчилар "Tracker" автомашинасини олиб қочди. Орасида аёл ҳам бор\n08:42 23.09.2020 (Янгиланган 08:50 23.09.2020)\nТОШКЕНТ, 23 сен - Sputnik. Қўқонда бир гуруҳ жиноятчилар "Tracker" автомашинасини олиб қочди, деб хабар бермоқда Фарғона вилояти ИИБ ахборот-хизмати.\nХабарда айтилишича, ҳодиса 19 сентябрь куни рўй берган. Бир шахс ва бир аёл шаҳардаги кўп қаватли уй олдидан бошқа кишига тегишли "Tracker" русумли автомашинасини олиб қочиб ҳодиса жойидан яширинган.\nМазкур ҳолат юзасидан Қўқон шаҳар ИИО ФМБ ҳузуридаги тергов бўлими томонидан Жиноят кодексининг 267-моддаси 2-қисми "б" банди (транспорт воситасини олиб қочиш) билан жиноят иши қўзғатилиб, жиноятчилардан бирига нисбатан суд томонидан "қамоққа олиш" тарзидаги эҳтиёт чораси қўлланилган.


Россия ва Беларусь давлат тўнтаришининг олди олингани ҳақида хабар берди » Ўзбекистон янгиликлари – Zamin.uz\n, 14 2021, 16:02\n19 апр, 00:30 2 051 Дунё\nРоссия Федерал хавфсизлик хизмати (ФСБ) ва Беларусь давлат хавфсизлик қўмитаси (КГБ) Беларусда ҳарбий давлат тўнтаришига уриниш ва мамлакат президенти Александр Лукашенконинг ҳаётига суиқасднинг олди олингани ҳақида маълум қилди. Президент ҳам журналистларга фитначилар ўзи ва ўғилларини ўлдирмоқчи бўлгани ҳақида айтди.\nУшбу иш доирасида Москвада беларус мухолифатчиларининг икки нафари: политолог Александр Федута ва адвокат Юрась Зенкович (ФСБ хабарномаларида у Юрий деб ҳам аталган) қўлга олинган. Махсус амалиёт Лукашенконинг Россия президенти Владимир Путинга мурожаатидан кейин амалга оширилган.\nРоссия ФСБ ва Беларус КГБ иштирокида қўшма амалиёт ўтказилгани ҳақида 17 апрел куни ФСБ жамоатчилик билан алоқалар маркази хабар қилди. Параллел равишда Лукашенко унинг ва ўғилларининг ҳаётига суиқасд тайёрлангани, мамлакатда эса ҳарбий давлат тўнтаришини амалга ошириш режалаштирилгани ҳақида маълум қилди.\nКуч ишлатар тузилмалар исён ташкилотчилигида гумон қилиб Россияда Беларуснинг икки фуқаросини - политолог Федута ва АҚШ фуқаролигига ҳам эга бўлган адвокат Зенковични қўлга олган. Лукашенко Путинга ёрдам сўраб мурожаат қилганидан сўнг бу шахслар қўлга олинганини айтиб ўтган.\nФедерал хавфсизлик хизмати маълумотига кўра, давлат тўнтаришини Беларусь ва Россияда Ғалаба куни нишонланадиган санада - 9 майда амалга ошириш режалаштирилганди.\nИсёнчилар гўёки мамлакат раҳбариятини йўқ қилиб, телемарказни қўлга олмоқчи бўлган. Лукашенко мазкур фитнага\nАҚШнинг алоқаси борлигини айтди\nЛукашенко шанба куни журналистларга давлат тўнтаришига уриниш ҳақида гапирди. Бу учрашувдаги кадрлар «Пул первой» телеграм-каналида эълон қилинди. Аввалига Лукашенко кўчат ўтқазаётгани тасвирланган видеоёзув, кейин унинг давлат тўнтаришига уриниш ҳақидаги сўзлари келади.\nБеларус президенти фитначилар гўёки унинг ўғилларини ўғирламоқчи бўлгани ҳақида айтади. «Режага кўра, бир болани, ўхшаса, иккинчисини қўлга олиш бўлган. Ертўлага жойлаштирмоқчи бўлишган. Дарвоқе, Гомель областида ертўла тайёрлашибди. Биз гуруҳни қўлга олдик, улар бунинг барчаси қандай режалаштирилганини кўрсатиб беришди», - дейди Лукашенко.\nУнинг сўзларига кўра, мазкур ҳаракатларга тайёргарлик ортида АҚШ махсус хизматлари турган.\n«Бу ишга хориждаги махсус кучлар – катта эҳтимол билан, Марказий разведка идораси, Федерал қидирув бюроси ва АҚШнинг яна бошқа хизматлари аралашган деб ўйлаяпман. Америкаликлардан айнан ким ишлаганини билмадим. Биз улар Минскка келиб, президент ва унинг болаларига қарши суиқасд уюштириш билан шуғулланиш ниятида бўлганини аниқладик», деган Лукашенко.\nФХХ баёнотида Федута ва Зенкович «Беларусь радикал мухолифати идеологлари» деб аталган.\nМахсус хизматлар улар Беларусда «маҳаллий ва украин миллатчилари»ни жалб этган ҳолда «рангли инқилоб сценарийсида ишлаб чиқилган» давлат тўнтариши амалга ошириш ва «Лукашенкони жисмонан йўқ қилиш»га ҳозирлик кўришганини тасдиқлади.\nФедерал хавфсизлик хизматининг ҳисоблашича, давлат тўнтаришини тайёрлаш учун Федута ва Зенкович Москвада «мухолифат кайфиятидаги» беларус генераллари билан учрашув ташкиллаштирмоқчи бўлган, ундан олдин Зенкович АҚШ ва Польшада «маслаҳатлашув» ўтказган.\nФХХдагилар талқинига кўра, Москвадаги ресторанлардан бирининг алоҳида хонасида ўтказилган учрашувда Федута ва Зенкович генералларга «республика раҳбариятидаги барча шахсларни жисмонан йўқ қилиш» режалари ҳақида гапириб берган.\n«Улар ҳарбий тўнтаришнинг режасини батафсил тузишган, хусусан, халққа мурожаат трансляцияси учун радио ва телемарказларни қўлга олиш, республика пойтахтини тўсиб қўйиш режа қилинган. Куч ишлатар тузилмалар ва ҳуқуқ-тартибот органлари фаолиятини қийинлаштириш учун Беларусь энерготизимини тўлиқ ўчириб қўйишга тайёрланишган», дейилади ФХХ маълумотида.\nКуч ишлатар тузилмалар маълумотига кўра, режа бўйича давлат тўнтаришининг «фаол босқичи»ни «махфий базалар»да жойлаштирилган «партизанлар» бошлаши керак бўлган. ФХХ релизда «украин миллатчилари» атамаси нега келтирилганига аниқлик киритмаган.\nМаълум қилинишича, фитначилар ҳокимиятни қўлга олгач, президентлик лавозимини тугатиб, мамлакатни бошқариш учун «Миллий ярашув қўмитаси» ташкил этишни режалаштирган. «Шу билан бирга, Зенкович мамлакат парламенти ва ҳуқуқ тизимининг куратори бўлишни, Федута эса сиёсий ислоҳотлар ва идеологик ишлар билан шуғулланишни кўзлаган», - дея маълум қилади ФХХ.\nМахсус хизматларнинг тасдиқлашича, ҳарбий тўнтаришни 9 май куни, Минскда Ғалаба куни муносабати билан парад ўтказилаётган вақтда уюштириш режа қилинган.\n«Учрашув ҳужжатлаштирилгани»дан кейин гумондор фитначилар Россия махсус хизматлари томонидан қўлга олинган. Кейин Федута ва Зенькович Беларусь томонига топширилган.\nҚўлга олиш жараёни видеоёзуви, шунингдек, гумондор исёнчиларнинг учрашуви Беларусдаги ОНТ телеканали эфирида берилган. Сюжетда давлат тўнтариши режаси «Тишина» код номини олгани айтилади.\nКафедаги учрашувга оид кадрда иштирокчилардан бири «биринчи галдаги вазифа энг асосий шахсни йўқ қилиш» экани ҳақида гапиради. «Минскда биринчи соатда камида 30 киши қўлга олиниши керак», дейди кўринишидан Федутага ўхшаган иштирокчи.\nБеларусда қўлга олинганларга нисбатан «Фитна ёки ҳокимиятни қўлга олиш мақсадидаги бошқа ҳаракатлар» моддаси бўйича жиноий иш қўзғатилган.\nМодданинг биринчи қисми бўйича айбланганлар 8 йилдан 12 йилгача озодликдан маҳрум этилиши мумкин. Давлат тўнтариши одамларнинг ўлимига олиб келган ҳолатлар учун ўлим жазоси кўзда тутилган.\nЛукашенко фитначиларни ушлашда ёрдам учун Путинга мурожаат қилган. У президентнинг алоҳида декретини тайёрлаган\nЛукашенконинг талқинига кўра, фитначилар АҚШдан қайтгач, Минскка боришга ҳайиқишган ва Россияга кетишган. «Биз бу ерга қурол келтирган гуруҳларнинг бир қанчасини қўлга туширганимиздан кейин, улар бу ерга келишга қўрқишган. Шундан сўнг Москвага жўнаб кетишган», дейди у.\nЛукашенко тайёрланаётган фитна ҳақида хабар топгач, Путинга мурожаат қилганини айтади. «Мен Россия президентидан, Тертель [Беларусь КГБ раиси Иван Тертель] ўз ҳамкасби Александр Бортниковдан ёрдам сўрадик. Ва биз уларни ўша ерда қўлга туширдик», деган у.\nБеларус президенти Россияга 11-12 кишидан иборат «қўлга олиш» гуруҳи юборилганини айтиб ўтган. Лукашенко АҚШ президенти Жо Байден билан телефон мулоқоти чоғида давлат тўнтаришига тайёрланиш масаласини кўтарган Путинга миннатдорчилик билдирган - ўша мулоқот чоғида америкаликлар раҳбари Россия президентига учрашишни таклиф этганди.\n«Мени бошқа нарса ҳайрон қолдирди: америкаликлар нима учун ўзларини бундай тутишди. Ахир президентни йўқ қилиш вазифасини мамлакатдаги энг юқори сиёсий раҳбарият топшириқ сифатида бериши мумкин. Фақат улар, бошқа ҳеч ким, ҳеч қандай махсус хизматлар. Путин Байден билан гаплашганида унга шу бўйича савол берган. Ҳеч қандай жавоб берилмаган! Озарбойжондан қайтганимда Владимир Владимирович менга қўнғироқ қилиб, бу ҳақда айтди», дейди Беларусь президенти.\nУ мамлакатда дастлаб исён кўтариш, кейин давлат тўнтариши амалга ошириш режа қилинган, деб ҳисоблайди. Лукашенко исёнчиларнинг асосий мақсади - уни «ағдариш» бўлганини таъкидлайди. «Менинг вазифам шундай: агар ағдаришса ҳам, ҳеч нарса қила олишмасин. Бу менинг асосий вазифам», - дейди Лукашенко. У яқин вақтлар ичида «чорак асрлик президентлигидаги энг муҳим қарори» ҳақида эълон қилишга ваъда берди.\nЛукашенко бу қарорнинг моҳияти ҳақида оғиз очмаган, аммо бу орқали ҳатто у йўқлигида ҳам мамлакатдаги сиёсий тизим ишлашда давом этишига ишора қилган. У бу қарор юридик жиҳатдан расмийлаштирилиши яқин вақт ичида рўй беришини ваъда қилган. Бу кўп эҳтимол билан президент декрети кўринишида бўлади.\n«Худо ҳаққи, улар ишга умуман алоқадор бўлмаган болаларимга тегишмасин. Худо сақласин, нафақат менинг болаларимни, балки сизникиларни ҳам. Бу даҳшатли қирғин бўларди. Кўряпсизми, мен ҳаммасига чидадим, кутдим, ўзим учун қизил чизиқлар тортдим, кейинга қолдирдим. Энди биз уларга кўрсатиб қўямиз», деган Лукашенко.\nФедута ва Зенкович ҳақида нималар маълум?\nФедута - Беларусда таниқли бўлган политолог. У 1990-йилларда Александр Лукашенконинг матбуот котиби сифатида ишлаган ҳамда унинг сиёсий биографиясини ёзган. У 1994 йилги сайловлар вақтида Лукашенконинг штабида ишлаган ва сайловдаги ғалабадан кейин республика президенти администрациясида ахборот бошқармасини бошқарган. 1995 йилда ишдан бўшатилган ва кейин мухолифат томонга ўтган.\n2020 йилги президентлик сайловлари вақтида Федута мухолиф номзод Владимир Некляевнинг штабида бўлган. Кейинроқ Минскда сайлов натижаларига қарши намойишларда иштироки учун қўлга олиниб, икки йилга қамалган. Amnesty International ўшанда Федутани виждон маҳбуси деб атаганди.\nЎтган йили «Фонтанка»га берган интервьюсида Федута Лукашенко халқ томонидан қўллаб-қувватланмаганини «клиник факт» деб атаганди. Унинг фикрича, амалдаги президент ўз рейтинги билан «паспортли пингвин»га ҳам ютқазган бўларди.\nФедута адабиётшуносликдаги ишлари билан, хусусан, Александр Пушкин ва Адам Мицкевич ижодига бағишланган давомли материаллари билан танилган.\nМосквада қўлга олинганларнинг иккинчиси - адвокат Юрась Зенкович - 2007 йилдан АҚШда яшай бошлаган, Америка фуқаролигига ҳам эга. Эмиграциягача у «Беларусь халқ фронти» (БНФ) мухолифат партиясининг ҳудудий етакчиларидан бири бўлган. У ҳукуматни демократлаштириш, беларус тили ва маданиятини уйғотиш учун чиқишлар қилган.\nЗенкович ўтган йилдаги намойишлар вақтида мухолифатни қўллаб-қувватлагани учун август ойида 10 кунга қамалган - ўшанда у очлик эълон қилганди. У нафақат Лукашенкони, балки ҳукумат билан музокаралар ўтказишга тайёрлиги учун Светлана Тихановскаяни ҳам танқид қилиб келади. Зенкович 2021 йил март ойида Facebook’да беларусларни Александр Лукашенкога қарши «ўз-ўзини ҳимоя қилиш гуруҳлари»ни тузишга чақирганди.\nТертель ОНТ телеканали эфирида, «террорчилик йўналишидаги гуруҳ»га гўёки БНФ партияси раҳбари Григорий Костусев ҳам алоқадорлиги ҳақида гапирган. Костусев 1990-йиллардан БНФ тизимида бўлиб, 2010 йилги президентлик сайловларида 110 минг имзо йиққан ҳамда сайловда номзод сифатида қатнашганди. 2017 йилдан партияни бошқарган. Лукашенко ҳам унинг номини тилга олган: ҳуқуқни муҳофаза қилувчи органлар Костусевга ҳам эътибор қаратган.\n«У Москвада бўлмаган, биз унга етиб бордик. Ва яна бошқаларга», - деган Лукашенко.\nКостусевнинг қўлга олингани 13 апрел куни маълум бўлганди. Бунгача Тертель сиёсатчининг номини март ойи охирида Ирода кунида Беларусда ўтказилган намойишлар билан боғлаганди. Давлат хавфсизлик қўмитаси акцияни сценарийси хорижда ишлаб чиқилган «мамлакатдаги вазиятни издан чиқаришга уриниш» сифатида баҳолаган.\nБундан ташқари, Беларус куч ишлатар тузилмалар ходимлари юқорида номи тилга олинган уч кишидан ташқари яна бир неча одам қатнашган Zoom-конференцияни аниқлашган. Видеога асосланган ҳолда «фитна»да психиатр Дмитрий Щигельский ҳам иштирок этганини тахмин қилиш мумкин. У ОАВга берган интервьюсида Лукашенкода «паранойял психопатия» юзага келганини айтиб ўтганди. У Лукашенкога бундай ташхисни 2001 йилда, Беларусдан АҚШга кетганида қўйганди.\nОнлайн-учрашувнинг яна бир иштирокчиси - политолог Александр Перепечко. У Сиэтлда яшайди, Беларусь, Россия, АҚШ ва Францияда халқаро илмий-таҳлилий дастурларда иштирок этгани билан танилган. Видеода кўринганлардан яна бири - Витебск ОМОНнинг собиқ жангчиси Павел Кулаженко эса 2011 йилдан бери Нью-Йоркда яшайди ва спорт мураббийи бўлиб ишлайди.\nЛукашенко ва унинг оила аъзоларига суиқасд режалаштирилгани акс этган сюжет сифатида ОНТ томонидан эълон қилинган лавҳани Кулаженко шундай талқин қилган: «Бу очиқ муҳокама клуби эди, бундай дискуссиялар январ ойидан бери ўтказиб келинади. Конференция иштирокчилари таркиби ҳам ўзгариб туради. Конференцияда кўп одам қатнашган».\n«Бизнинг муҳокама майдонимизда исталган беларус оиласида кечқурун муҳокама қилинадиган мавзу: Лукашенконинг кетишини қандай тезлаштириш мавзуси муҳокама қилинган», - деган у Tut.by мухбири билан суҳбатда.\nАлександр Перепечко «Озодлик радиоси»нинг беларусь хизмати мухбири билан суҳбатда у ва ҳамкасблари Zoom орқали ўтказган конференция терроризм бўйича шов-шувли баёнотлар берилишига сабаб бўлганидан ҳайронлигини билдирган. Унинг сўзларига кўра, бундай доимий видеомулоқотлар ярим йилдан буён ўтказиб келинмоқда.\nСўнгги иштирокчи ҳам куч ишлатар тузилмалардан чиққан. Бу беларус мухолифати фаоли Игорь Макар, у 1998 йилдан 2003 йилгача «Алмаз» аксилтеррор бўлинмасида фаолият кўрсатган. Макар КГБ ходимлари Европадаги беларус сиёсий эмигрантларини ўлдириш масаласини муҳокама қилгани акс этган видеоёзувларни ОАВга чиқаргани билан танилган.\n2006 йилда президентлик сайловларида мухолифат номзодни қўллаганидан кейин у Литвада сиёсий қочқин сифатида яшаб келади. Беларус КГБ уни терроризмга алоқадор шахслар рўйхатига киритган.\nРоссия ФХХ Беларусда давлат тўнтаришининг олди олинганини маълум қилди 17 апр, 23:55\nКремль Лукашенконинг “Вагнер” жангчилари тўғрисидаги сўзларига жавоб қайтарди 30 июл, 18:37\nЛукашенко жангарилар қўлга олинганидан сўнг, зудлик билан Хавфсизлик кенгашини йиғди 29 июл, 22:10\nЛукашенко Путиннинг “кутилмаган” таклифи ҳақида гапирди 22 фев, 06:30\nРоссия ва Беларусь бирлашадими? Путиннинг жавоби 25 июн, 18:45\nЛукашенконинг собиқ бош тансоқчиси Россия махсус хизматларига ишлаган бўлиб чиқди 02 мая, 10:08\nРамазон ҳайити муносабати билан одамлар устидан пул сочган йигит ўз қилмишидан пушаймон эканлигини билдирди 14 мая, 15:39 88\nМуроджон Аҳмадалиев америкалик боксчига қарши жанг ўтказади 14 мая, 15:13 155\nЎзбекистонда 15 май куни қандай об-ҳаво кутилмоқда? 14 мая, 14:37 271\nАҚШда COVID-19’га қарши эмланган фуқаролар ниқоб тақмаслиги ва масофа сақламаслиги мумкин бўлди 14 мая, 14:04 199\nБухорода ХIX асрнинг иккинчи ярмида қурилган масжид аниқланди 14 мая, 13:29 183\n«ОТМларда чет тиллари йўналишидаги факультетларда қабул квоталари оширилади» 14 мая, 12:37 312\nТожикистон ҳукумат делегацияси Ўзбекистонга келди 14 мая, 12:14 401\nШаҳарларда максимал тезликни пасайтириш таклиф қилинмоқда 14 мая, 11:40 485\nЎзбекистонда ўтган бир сутка ичида яна 291 кишида коронавирус аниқланди 14 мая, 11:15 398\nФарғонада 34 млн сўмлик кимёвий дори воситаларининг ноқонуний савдосига чек қўйилди 14 мая, 10:43 318\nАндижонда ҳайдовчи ЙПХ ходимини дўппослади (видео) 14 мая, 10:14 811\n6 та гол урилган ўйинда "Ливерпуль" МЮ устидан ғалаба қозонди 14 мая, 09:55 465


Аксил-Ислом гуруҳи раҳбари мусулмонлар билан тил бириктирдими? - BBC News O'zbek\nАксил-Ислом гуруҳи раҳбари мусулмонлар билан тил бириктирдими?\n9 Октябр 2013\nImage caption Одатда Англия Мудофаа Лигаси намойишлари зўравонлик ва тартибсизликлар билан ўтади\nРадикал Исломга қарши намойишлари билан танилган миллатчи гуруҳ - Англия Мудофаа Лигаси раҳбари ва асосчиси Томми Робинсон "ўта ўнг қанот экстремизм хавфи"дан ҳавотирга тушганини айтиб, гуруҳни тарк этди.\nБритания бўйлаб анъанадор мусулмонларга қарши чиқишлар қилиб келган гуруҳни бошқарган жаноб Робинсон "Исломий мафкура"га қарши "зўравонлик эмас, балки яхшироқ, демократик ғоялар билан" курашиш ниятида эканини айтди.\nРобинсон билан бирга гуруҳнинг яна қатор юқори даражали раҳбарлари истеъфо берганлар, бироқ гуруҳ воизи бу билан ҳаракат барбод бўлмаслигини айтди.\nРобинсон ва сафдошлари Англия Мудофаа Лигасидан кетишларидан аввал ўзини "аксил-экстремизм тадқиқот маркази" дея тасвирлайдиган Куилям (Quilliam) гуруҳи билан музокаралар ўтказганлар.\nКуилямнинг раиси Мажид Навоз исмли мусулмон бўлгани туфайли, Британиядаги баъзи матбуот воситалари Робинсон миллатчи гуруҳни тарк этиб, мусулмонлар сафига қўшилди, дея талқин қилишмоқда.\nImage caption Томми Робинсон ўз ҳаётига таҳдидлар бўлганини айтди\nЖаноб Навоз Робинсоннинг Англия Мудофаа Лигасини тарк этишини ўз ташкилотининг ютуғи дея баҳолади ва экстремизга қарши курашни давом эттиришини айтди.\nБироқ, ёш мусулмонлар билан иш олиб борувчи Рамазон Жамғармасининг раҳбари Муҳаммад Шафиқ Робинсоннинг нияти оқлигига шубҳа билдирди.\n"Мен у билан ўтган ҳафта учрашдим. У ўзининг Ислом ва мусулмонларга қилган илгариги жирканч ҳужумларини рад этмади," - деди у.\nЖаноб Робинсон Би-би-сига гапира туриб, мусулмонларга қарши эмас, Исломий мафкурага қарши инқилобга етакчилик қилишни исташини айтди.\nУ, шунингдек, мусулмонларга қарши уюштирилган ҳужумларни қоралади.\n"Бир аҳмоқ майкасига масжид расмини чизиб, масжиднинг устига "Бум" (портлаш овози) деб ёзилган суратни кўз-кўз қилса, ҳамма газеталарга бу босилиб чиқади, ва гап менга тегади. Болаларимни мактабдан олиб келаётганимда бошқа ота-оналар менга нафрат билан қарайдилар," - деди у.


Мухолифат баҳори бошланди\nМухолифатнинг Бишкекдаги кўп минг кишилик норозилик намойиши кўтаринки кайфиятда ўтди.\n27 март куни Қирғизистон бўйлаб мухолифатдаги Бирлашган Халқ Ҳаракатининг Бакиев ҳокимиятига қарши уюштирган оммавий норозилик намойишлари бўлиб ўтди.\nБишкекдаги норозилик намойиши мухолифатдаги Ота макон, Асаба, Яшиллар, социал-демократлар ва Оқ шумқор партияларини бирлаштирган Қирғизистон Халқ Ҳаракати томонидан уюштирилди.\n- Биз Бакиевни оилавий ва криминал бошқарув тизимини яратганликда айблаймиз. Биз бу тузумни ўзгартириш учун ҳеч нарсадан қайтмай, қатъийлик билан курашамиз, деди митингда сўзга чиққан Ота макон партияси лидери Ўмурбек Текебаев.\nҚирғиз парламенти раисининг собиқ ўринбосари Эркин Алимбеков эса Қирғизистонга Россия томонидан берилиши кутилаётган 2 миллиард долларлик кредит масаласига тўхталди.\n- Биз бошқарув тизимини ўзгартирмас эканмиз, ошкораликка эришмас эканмиз, қарзга берилган маблағнинг ҳар бир тийини қаерга ишлатилгани тўғрисида журналистларга маълумот бериш имкониятини яратмас эканмиз, бу пуллар ҳам ҳукумат тепасидагилар томонидан талон-тарож қилинади. Бакиев ҳукумати халқни яна қарзга ботиради, деди Эркин Алимбеков.\nМухолифат митингида сўзга чиққанлар президент Бакиев бошқарувида ўтган сўнгги тўрт йил давомида халқнинг турмуш даражаси пасайгани, коррупция кучайгани ва айниқса, сўз эркинлигига босим кучайганини айтиб ўтдилар.\nНорозилар Бакиевдан мухолифат лидерларига ва матбуотга босим ўтказишни тўхтатишни, сўз эркинлигига тўсиқлар қўймасликни талаб қилдилар.\nҚирғиз мухолифати лидерларидан бири Ўмурбек Текебаев мамлакатни Бакиевларнинг криминал чангалидан қутқаришга чақирди.\nНорозилик намойишида кузатувчи сифатида иштирок этган Қирғизистон Омбудсмени Турсунбек Акун Озодлик билан суҳбатда мухолифатнинг бу талаблари қисман ўринли эканини айтди:\n- Мен айрим фикрларга қўшиламан. Инсон ҳуқуқлари поймол қилинаётгани ҳақидаги гаплар ўринлидир. Мен парламентда қилган чиқишимда инсон ҳуқуқлари вазияти 2008 йилда 2007 йилга нисбатан анча ёмонлашгани тўғрисида айтганман.\nМухолифат лидерларига ҳукумат тазйиқ ўтказаётир. Мухолифат намоёндалари Аликбек Жекшенқуловнинг қамалиши ва Исмоил Исақовнинг судланаётгани ҳам сиёсий асосга эга, деб ҳисоблайман, деди Турсунбек Акун.\nШу билан бирга, Омбудсмен мамлакат авторитар бошқарув тизимига ўтгани тўғрисидаги фикрларга қўшилмаслигини, мухолифатга кўп минг кишилик митинг ўтказишга рухсат берилганининг ўзи Қирғизистон демократик йўлдан қайтмаганидан далолат эканини қайд этди.\nМухолифатнинг норозилик митинглари Бишкекдан ташқари республиканинг бошқа туман ва шаҳарларида ҳам бўлиб ўтди.\nОлинган хабарларга кўра, баъзи туманларда ўтган митингларда 100 нафар, баъзи туманлардаги митингларда эса 1000 га яқин мухолифат тарафдорлари намойишга чиққанлар.\nҚирғизистоннинг жанубий пойтахти ҳисобланмиш Ўш шаҳрида ўтган намойишда эса мухолифатчилар фаоллиги кузатилмади.\nҚирғиз мухолифатининг Ўшда ўтказилиши режалаштирилган тинч митинги ташкилотчилари митингга 300-400 атрофида одам қатнашиши мумкинлигини эълон қилган эдилар. Бунинг учун Ўш шаҳар мэрияси мухолифат вакилларига расман рухсат берган ва митинг 27 март куни Ўшдаги “Семетей” кинотеатри соат 11.00 да ўтказиладиган бўлган. Бироқ митингда атиги 15 одам иштирок этди.\nБакиевнинг асосий таянч базаси деб қараладиган Қирғизистон жанубида мухолифат уринишлари қарийб бесамар қолди.\n- Шаҳар бўйлаб 6 та ҳудудда гуруҳларимиз бор эди. Улар бугунги кунда турли тўсиқларга учраб кела олмадилар. Айни пайтда, Аравон туманида Ота Макон партиясининг координаторини қамаб қўйишди. Ҳозирда унинг устидан тергов кетмоқда.\nБундан ташқари, Бирлашган халқ ҳаракатининг Ўшдаги етакчиларидан бири Мирзабек Ахмат ҳам уйидан олиб кетилганича дом-дараксиз. Ҳозир унинг қаерда экани номаълум.\nБу каби таъқиблар шаҳар миқёсида бўлаяпти. Олий ўқув юртлари талабалари ва бюджет ташкилотлари ходимларининг барчасига митингда иштирок этиш таъқиқланган, деди Ота Макон партиясидан вакили, тинчлик митинги ташкилий ишлар штаби раҳбари Тўлўгўн Келдибаев митингга келувчилар сони камроқ эканини изоҳларкан.\nБироқ расмийлар бу айбловларга раддия бермоқдалар. Ўш шаҳар прокурори Бўкўнбай Казаков ҳуқуқ-тартибот органлари тарафидан ҳеч кимга босим кўрсатилмаганини айтади:\n- Бугунги митинг ташкилотчилари Ўш шаҳар ҳокимиятига марказий майдонда митинг ўтказишга рухсат берилишини сўраб расман мурожаат қилганлар. Бироқ марказий майдон аввалроқ бошқа тадбир учун берилгани боис Ўш шаҳар ҳокимияти ушбу тадбирни Семетей кинотеатрида ўтказиш учун расман рухсат берган.\nАммо, ўзингиз кўриб турганингиздек, бугун 10 ёки 15 одамгина йиғилди. Митинг иштирокчиларига кимлардир тўсқинлик қилаётгани ёки қўрқитаётгани тўғрисидаги гаплар эса ҳақиқатга тўғри келмайди. Кинотеатр очиқ, ҳеч ким йўқ, ҳеч кимга қаршилик кўрсатилмаяпти, деди Ўш шаҳар прокурори Бўкўнбай Казаков.\nЎш шаҳар ҳокимияти мудофаа ва ҳуқуқ-тартибот органлари бўйича бўлим бошлиғи Турсуной Айтматованинг маълум қилишича, мухолифат вакиллари томонидан берилган огоҳлантириш мактубида митингга тахминан 2 минг одам қатнашиши айтилганди.\nБирлашган халқ ҳаракати аъзоси Анвар Ортиқовнинг билдиришича эса мухолифатнинг асосий кучлари Ўш вилоятининг Қорақулжа ва Олой туманларида бўлиб ўтувчи митингга юборилгани туфайли Ўш шаҳридаги митингда кўп одам қатнашолмаган.\nРеспублика бўйлаб ўтган норозилик митингларида президент Бакиевга бир неча талаблар қўйилди.\nМухолифатчилар марказий Сайлов комиссияси таркибида мухолифатчилар сони 50 фоиздан кам бўлмаслигини, ҳуқуқ-тартибот тузилмалари раҳбарларининг 50 фоизини мухолфиатчилардан тайинлаш, шаффоф сайловлар ўтказиш ва ўзгача фикрловчиларни таъқиб қилишни тўхтатиш тўғрисидаги талабномани президент маъмуриятига жўнатдилар.\n- Агар бу талаблар 20 апрелгача бажарилмаса, мухолифат республика бўйлаб муддатсиз митингларни бошлайди, деди мухолифат лидерларидан бири Исмоил Исақов.


“Бу "кўзгу" шафқатсиздир...” | Azon.uz - Ахборот-таҳлилий портал\n1409 22:08 05.01.2020\nАнча йиллар бурун бир ижодкор аканинг номи унвон олувчилар руйхатига тиркалди. Шўрликнинг илинжи умидга, умиди ишончга айланиб унвон шарпасини бедор бўлиб кутди. Не ҳасратки, руйхат катта идоралар эшигидан қайтиб чиққач, инфаркт бўлди қолди. Чунки унинг номи “олувчилар" руйхатидан тушиб қолган экан. Бироз кўнгилчан ҳамкасблари бечорага ачинишди. Аммо бу соддалар билмасдики, унга унвон берсалар ҳам шу дардга гирифтор бўларди. Чунки бу дард ўлгур ҳаддан ташқари қувончда ҳам зоҳир бўлади-да.\nАслида у жуда яхши одам эди. Эшитяпсизми, бор йўғи яхши одам эди, холос! Лекин ҳар бир яхши одамга мукофот бериб бўлмайди-ку! У буни тушунмасди. Чунки у кишимда ҳам ўзидан, ўз ижодидан уялиш ҳисси андак камёб эди. У ўзини сал кам даҳо ижодкорлар қаторига қўярди. Тўғрироғи, унда шундай оламшумул даъволар пайдо бўлишига баъзи бир уятсиз ...шунослар сабабчи эди. Қуюққина зиёфат устида ёзилган "тақриз"лар, "сўзбоши"лар уни шу куйга солиб қўйганди.\nЎзидан уялиш ҳисси шунинг учун ҳам лозимки, инсонда бирор нарсани "меники" дейишдан аввал бунга маънавий ҳаққим борми деган андиша юзага чиқади. Уялиш туйғуси инсонни бедор қилиб қўяди. Бу кечинманинг қудрати шундаки, агар у зоҳир бўлса, юмшоққина курсида “йўқ”ни "бор" қилиб имзо чекаётган амалдорнинг ҳам қўллари қалтираб кетади. "Ўл-е, - дейди унга ички бир овоз, - қачонгача халқнинг нонини "туя" қиласан? Бир куни ҳамма нарсанинг жавоби борлигини билмайсанми?" Аввалига у буни эшитмасликка олади. Қўлига қоғоз-қаламни олиб нималарнингдир режасини тузгиси келади. Даҳолар мисол бир нуқтага тикилиб чуқур-чуқур ўйга ботмоқчи бўлади. Аммо начора, юксалмаган одам теранлашолмайди.\nУ энди ўзини чалғитмоқ илинжида атайин трубкани олиб кимларгадир дағдаға қилади. Кимларнидир топшириқни бажармагани учун койиб беради. Шу билан виждонига сув сепмоқчи бўлади. Лекин кошки бу "сув" ичкаридаги "ўт"ни ўчирса. Вақт ўтган сари ички овоз баланд пардаларда жаранглай бошлайди. Натижада бу амалдор нима қилади, биласизми? "Менинг бу лавозимда ўтиришга маънавий ҳаққим йўқ" дейди. Қўлига кишан солиб олиб чиқиб кетмасдан бурун тинчгина ўзи чиқиб кетади.\nЎзидан уялиш ҳисси инсонни ўз-ўзига ҳисобот беришга мажбур қилади. Кечқурун кўк чойни ичиб, мия бироз ором олгач, чеккароққа ўтиб колхознинг бухгалтеридай ўзингизни ҳисоб-китоб қилишга тушасиз. "Қирқ йиллик қадрдон эди-я", "Билиб қолса нима бўлади?", "Бу ҳам майли, манави арзимас пул учун шунча ёлғон ишлатиш шартмиди? Буниси-чи?” Кўрпани жаҳл билан ғижимлаб, бошингизга буркаб оласиз. Қани энди бу бош кўрпанинг ичида тинчий қолса. Қийналасиз. Эрталабгача бурга талаб чиқади. Бироқ начора, бошни ташлаб кетиб бўлмаса!\nЛекин сиз англадингизми, йўқми, барибир бахтлисиз. Сизга бу изтироблар муборак бўлсин! Ахир қийналмай ўтиб кетсангиз нима бўларди?\nБир нотаниш йигит билан узоқ сафарга чиққандик. Қайсидир манзилда у-бу олиш учун муҳташам бир магазинга кирдик. Қайтиб чиққач, ҳамроҳим қўлидаги қимматбаҳо конфетни кўрсатиб: "Қанча туришини биласизми?" деди. "Биламан, бу жуда қиммат" дедим. "Кассирнинг ёнига борсам, пул олиш ўрнига "қайтимини олинг" деб яна шунча пул бериб юборди. Ўзиям Худо берди-да, ака", деди оғзи қулоғида.\nЎзини-ўзи ҳисоб-китоб қилаётган одам, сиз менинг ўша нотаниш ҳамроҳим ўрнида бўлиб қолсангизу, сизга ҳам шунақа қилиб Худо "бериб" турса нима бўларди? Шунисига шукр қилмайсизми? Шукр қиласиз, чунки ўзидан уялиш ҳисси инсонга шукр қилиш неъматини беради.\nБир пайтлар Пайғамбар алайҳиссалом ҳам умматларига шундай панд этган эканлар: "Одамлар орасида аввалги Пайғамбарлардан сақланиб қолган бир гaп шуки: агар уялмасанг, хоҳлаган ишингни қил!" Аслида Муҳаммад алайҳиссаломгача ўтган пайғамбарларнинг деярли барча кўрсатмалари маънодан узилган эди. Лекин инсондаги уят ҳаё мангу ўчириб бўлмайдиган мерослар ичида қолди.\nБизнинг миллий фожеаларимиз ҳам айнан СЎЗ билан АМАЛ икки қутбга ажралиб қолган замонлардан бошланган. Агар тарихга диққат қилинса, бугунги илм-фан тараққиётининг пойдевори ер юзига Ислом таълимоти келганидан кейин беш аср ичида барқарор бўлди. Не саодатки, бу тараққиётнинг илк "ғишт"ларини қўйганлар бизнинг буюк боболаримиз эди. Шу заминдан чиққан улуғ зотлар дунё аҳлига муаллим бўлдилар. Аммо вақт ўтган сари жамиятда сўз билан амал ўртасида тафовут пайдо бўла бошлади. Одамлар дину диёнатдан узоқлашиб, эзгулик ҳақидаги даъватлар уларнинг бўғизларидан нарига ўтмай қолдилар. Амал йўқолди, ҳалоллик сўзда қолди, холос. Ҳазрат Бобур "Бобурнома"да 1493-1494 йиллар кечмиши ҳақида ёзар экан, Самарқанддек мўътабар шаҳарнинг маънавий аҳволини тасвирлайди ва лаънатлар айтади. Бу даврга келиб одамлар ўспирин болаларини ҳатто кўчага чиқаришга ҳам қўрқиб қоладилар. Чунки беклар ва бекзодалар иймонли инсон тилга олишга ҳам ҳазар қиладиган ахлоқсизликларга шўнғиб кетган эдилар. Эл-юрт, дин ва мамлакат такдири ҳеч кимни қизиқтирмай қўйганди. Сабаби, жамиятда сўз билан амал бирлиги йўқолиб қолган эди, Натижада жаҳолат бошланди.\nЎзидан уялиш ҳисси инсон кўнглида қарор топса, у аста-секин ижтимоийлашиб боради. У бир куни шундай улканлашадики, энди бу одам ўзини Миллат ва Ватан олдида ҳам масъулиятлиман деб билади. Мана шу масъулият - миллатнинг саодати, Ватаннинг шаъни-шавкатидир. Қайсики миллат хор бўлган бўлса, мана шу масъулият эсдан чиққан замонларда бўлган.\nБизнинг ўтган асрлардаги фожеаларимиздан яна бири мана шу масъулиятсизлик эди. Қўқон хони Худоёрхон Хўжанд орқали Тошкентга қочиб кетаётганда олтин, кумуш, лаъл, жавоҳирлар тўла сандиқлари бир карвон бўлди. Хон ўзи билан халқнинг ор-номуси, эрки ва эртанги кунини ҳам сандиққа жойлаб кетаётганди. Бухоро амири тахтдан кетаётганда хазинасида 34 номдаги минглаб қимматбаҳо буюмлар рўйхатга олинган. Уларнинг умумий қиймати миллион-миллонларни ташкил этарди. Рўйхатга олинмаган бойликлар ҳам сонсиз-саноқсиз эди. Афсуски, улар вақтида чор тарафда бўридек пайт пойлаётган душманни кўролмадилар. Халқнинг пешона терини сандиққа жойлаб, хазинанинг устида илондек кулча бўлиб ётиб олдилар. Натижада, жафокаш халқ бу масъулиятсизлик аламини асрлар бўйи чекиб яшади.\nБугун дунёнинг мана ман деган муҳташам музейларини бизнинг маданий бойликларимиз безаб турибди. Агар биз уларнинг бари талаб кетилган деб хулоса қилсак, адашамиз. Бу бебаҳо бойликларнинг кўпчилиги 19-асрнинг иккинчи ярми, 20-аср бошларида Бухоро амирзодалари, беклари томонидан қиморга тикиб юборилган.\nАжнабий саводагарлар уларни алдаб қиморда ютиб олишган. Юзлаб нодир қўлёзмалар, қимматбаҳо китоблар ва бошқа осори-атиқалар ким ошди савдосига чиқарилган. Миллатнинг қалби ҳисобланган бу бойликлар олдида бирор кимса зиғирча масъулият туймаган.\nБу тарздаги маънавий тушкунликдан қайғуга тушган Фитрат ёзади: “Эй улуғ Турон, арслонлар ўлкаси! Сенга не бўлди? Нечук кунларга қолдинг? Ер юзининг бир неча полвонлари бўлган ботир туркларинг қани? Нечун чекиндилар? Нечун кетдилар? Кураш майдонларин ўзгаларга нечун қўйдилар? Нечун..." Аммо Фитрат ҳазратлари бу саволларнинг жавобини ўзлари жуда яхши биларди. Фитрат билан ҳаммаслак бўлган Вадуд Маҳмуд "Туркистон" газетасининг 1923 йил 24 декабр сонида юртнинг маънавий-маърифий қиёфасига назар ташлар экан: "Бўза, май ва умуман кайф берадурғон ичкиликларининг зарарли бўлиши тўғрисида сўзлаб ўлтириш ортиқчадир... Бу нарса Туркистоннинг бутун шаҳар ва қишлоқлариға ёйилғон. Ҳатто баъзи бир зиёлилар ва хотинлариға ҳуррият тарафдори бўлғон кимсалар ўз оилалари билан ҳам "расман" ичишмакка бошлағонлар", деб ёзади.\nДарвоқе, тарих бизга ибратлари билан қадрли. Шунинг учун ҳам мулоҳазаларимизда кечмиш кунларимизга бирров назар ташладик. Бу билан бировга маломат қилмоқчи эмасмиз. Зеро, Ҳазратим айтганларидек: "Ҳар кимки жафо қилса, жазо топқусидир". Қозилик қилмоқ бизга тан эмас. Бизнинг таъмаимиз ХУЛОСА чиқармоқдир.\nВа ниҳоят, ўз-ўзидан уялиш ҳисси шунинг учун ҳам лозимки, киши бу ҳиссиёт қаршисида ўз аксини кўриб туради. Бу "кўзгу" шафқатсиздир. Бу "кўзгу" иймондир!\nРасулуллоҳ соллаллоҳу алайҳи васаллам уят Тарих Фосиқлик Махсус\n1052 12:00 11.09.2020\n2482 18:10 01.09.2020\n2541 12:25 01.09.2020\n1849 18:51 23.08.2020\n2044 12:30 19.08.2020


Эрталаб ҳар бир дақиқа ғанимат бўлиб, ўқиш, ишга кетишга тайёргарлик кўриш ва фойдали таом тановул қилишни унутмаслик лозим. Бугунги замонавий ҳаёт тарзи учун тайёр нонушталар катта ёрдамчи бўлишга улгурган. Улар мазали, фойдали ва муҳими вақтни жуда яхши тежайди.\nБундай ҳолатларда сизлар учун ажойиб ечим Рокки тайёр нонушталари бўла олади. Уларнинг таъми оилангиз аъзоларини, айниқса фарзандларингизни хурсанд қилади. Маҳсулот сунъий бўёқлар ва консервантлардан холи бўлиб, ўзида фойдали донли маҳсулотлар ва Ca, D3, E, C, B6, B1, PP дармондориларини жамлаган.\nДонли маҳсулотлардан нонушталар Украина технологияси бўйича, 100% табиий маҳсулотлардан ишлаб чиқарилади. Ишлаб чиқариш тўлиқ автоматлаштирилган бўлиб, маҳсулот сифатини кафолатлайди.\nРокки фирмасининг маҳсулотлари ички бозорда ўтган йили пайдо бўлган бўлса-да, истеъмолчилар ўртасида оммалашишга аллақачон улгурди. Рокки нонушталари ўзбекистонликларни ўзининг сифати ва эсда қоларли таъми билан хурсанд қилмоқда. Маҳсулот ассортименти билан бу ерда танишишингиз мумкин.\nҚуйидаги совғаларни ютиб олиш мумкин бўлган стикерларни йиғиш акциясида иштирок этиш имкониятини қўлдан бой берманг:\nСтикерларнинг битта тўплами учун – фирма рюкзаги;\nСтикерларнинг иккита тўплами учун – велосипед;\nСтикерларнинг учта тўплами учун – сигвей.\nҚўшимча маълумотлар учун қуйидаги телефон рақамига мурожаат этинг: +99899 888-55-60\nРокки ижтимоий тармоқларда:


Польша Ўзбекистонни ЖСТга аъзо қилмоқчи\n23 октябр 2021, Тошкент вақти: 00:20\nЎзбекистоннинг ЖСТга аъзо бўлиши учун Польшанинг таянчигина кифоя қилмайди, дейди мутахассислар.\nПольша Ўзбекистоннинг Жаҳон савдо ташкилотига қўшилиш уринишларини қўллаб-қувватлайди. Ўтган пайшанба куни Тошкентда бўлиб ўтган матбуот анжуманида Ўзбекистондаги Польша элчихонасининг савдо масалалари бўйича маслаҳатчиси “Варшава Ўзбекистоннинг ЖСТга аъзо бўлиши учун сиёсий ёрдам кўрсатишга тайёр”, дея баён қилди.\nЖаҳон савдо ташкилотига аъзо бўлиш ниятидаги мамлакат муайян талабларга жавоб бериши лозим. Хусусан, биринчи навбатда қўшни давлатлар шунингдек, ташкилотга аъзо давлатлар билан очиқ савдо олиб боришга тайёр эканини кўрсата олиши ва бунинг учун тегишли иқтисодий ислоҳотларни амалга ошириши лозим.\nБундан ташқари, аъзоликка даъвогар мамлакат олиб борилаётган ислоҳотлар ва ўз иқтисодининг шаффофлигини кўрсатувчи ҳужжатларни расмийлаштиришга оид узоқ давом этадиган жараёндан ўтиши лозимдир.\nТошкентдаги матбуот анжуманида Ўзбекистондаги Польша элчихонасининг савдо масалалари бўйича маслаҳатчиси Славомир Стшалковски ўз мамлакати Ўзбекистонга ҳужжатларни расмийлаштиришга оид жараёнда кўмаклашажаги ва “Ўзбекистонга бу масалада сиёсий лобби”, яъни таянчни тақдим этишини ваъда қилди.\nЖаҳон савдо ташкилотининг Женевадаги қароргоҳи матбуот хизмати бошлиғи Кит Рокуэлл Озодлик билан суҳбатда, ташкилотга аъзо бўлиш ниятидаги давлат биринчидан, бошқа аъзо давлатлар учун ўз бозирини очиб бериш ва ЖСТ қоидаларига амал қилишга тайёрлигини кўрсатиши лозим, дейди.\nИккинчидан, аъзоликка даъво қилаётган ҳар бир давлатни ташкилотга қабул қилиш бўйича ишчи гуруҳи тузилган ва ташкилотга қабул қилиш жараёни тезлашиши учун бу ишчи гуруҳи доимий ишлаб туриши лозим.\n- Ўзбекистон ҳақида гапирадиган бўлсак, бундай ишчи гуруҳи Жаҳон савдо ташкилоти ишга тушишидан бироз аввал тузилган эди. ЖСТ 1995 йилнинг 1 январида ташкил этилган бўлса, Ўзбекистон бўйича ишчи гуруҳи 1994 йилнинг 21 декабрида тузилган эди. Шу пайтгача мазкур гуруҳнинг учта йиғини ўтказилган ва охирги йиғи 2005 йилнинг октябрида бўлиб ўтган эди, дейди ЖСТ расмийси.\nПольшанинг Ўзбекистонни бу масалада қўллаб-қувватлаши фойдадан ҳоли бўлмайди, лекин бирор давлатнинг аъзолик масаласи ташкилотнинг барча иштирокчилари розилиги билан амалга ошади, дея қўшимча қилади Рокуэлл жаноблари.\nЎзбекистон Молия вазирлигининг собиқ амалдори, ҳозирда Остонадаги Евроосиё университети иқтисодиёт факультети декани Сапарбой Жубаев, собиқ иттифоқ давлатлари каби Ўзбекистон ҳам мустақилликнинг дастлабки йиллариданоқ ЖСТга аъзо бўлишга ҳаракат қилган, ҳар қалай бунга ҳаракат қилаётганини намойиш этиб келган дейди. Лекин кейинги йилларда Ўзбекистон аъзоликни қўлга киритиши учун талаб қилинган иқтисодий ислоҳотларни амалга оширмагани, боз устига қўшни давлатлар билан алоқаларининг путури кетгани боис Тошкент учун аъзолик истиқболларини деярли йўққа чиқарди.\n- МДҲ давлатларининг ҳаммаси 1990 йилларда Жаҳон савдо ташкилотига кирамиз деб ариза бериб ҳаракат қилган. Лекин қайси бирлари тез ўтиб кетди, Қирғизистон жаҳон савдо ташкилотига аъзо эканлигини биласиз-а? Лекин Қозоғистон, Россиянинг асосий савдо партнëрлари билан келишув олиб бориши жуда қийин бўлган. Ўзбекистон ҳам шу масалада ўзи 34 давлат билан келишиб олиши керак эди. Лекин Қозоғистон ëки Россияга ўхшаб “Биз 2005 йилда кирамиз ëки 2007 йилда кирамиз” деган мақсад қўйилган эмас, дейди Сапарбой Жубаев.\nЖСТ расмийси Рокуэллга кўра, Ўзбекистоннинг ташкилотга аъзолигини кўриб чиқадиган ишчи гуруҳининг охирги йиғини беш йил аввал ўтказилган. Яъни на расмий Тошкент учун, на мазкур ишчи гуруҳи учун Ўзбекистоннинг ЖСТга аъзо бўлишини куннинг долзарб масаласи, деб бўлади.\nЎзбекистон Молия вазирлигининг собиқ амалдори Сапарбой Жубаев собиқ иттифоқ мамлакатларининг кўпчилиги каби Ўзбекистон учун ҳам бу ташкилотга аъзо бўлиш амалийдан кўра, кўпроқ рамзий маънога эга, деган фикрда.\n- Масалан “Халқаро валюта фондига кириш Ўзбекистон учун керакми ëки керак эмасми?” деган савол ҳам туриши мумкин. Албатта авторитетний, жаҳонга маълум ташкилотларга кириш обрў беради. Билмадим Қирғизистон қанчалик шунга тўғри келади, лекин аъзо бўлгани учун ҳар доим ҳамма жойда “Биз шунга аъзомиз. Ўрта Осиë давлатларидан бошқа ҳеч ким аъзо эмас. Бизда демократия бор. У-бу” дейди. Энди ҳозир резултатларини кўриб турибмизу. Ўзбекистоннинг бугунги сиëсати учун, қўшнилар билан олиб бораëтган очиқ бўлмаган савдо ҳаракати учун Халқаро савдо ташкилотига кириши учун ҳожат йўқ демаймизу қийин бўлса керак деб ўйлайман, дейди Остонадаги Евроосиё университети иқтисодиёт факультети декани Сапарбой Жубаев.\nЖСТ матбуот хизмати раҳбари Кит Рокуэлл, ташкилотга аъзолик баъзи қийинчиликлар, масалан, ташкилот қоидаларига амал қилиш, натижада маҳаллий ишлаб чиқарувчилар катта рақобатга учраши каби ҳолатларни келтириб чиқарса-да, аъзо мамлакатларга ўз иқтисодларини ривожлантириш, айниқса аҳоли турмуш даражасини ошириш учун катта имкониятларни яратади, дейди.\n- Савдо одамларнинг ҳаётига беовсита алоқадор соҳадир. Оддий одамлар ҳақида гапирадиган бўлсак, очиқ савдо турли товарларнинг рақобатли нархларда сотиб олиш икмонини беради. Бундан ташқари, агар бирор ширкатда ишласангиз ва бу ширкатнинг бошқа бозорларда манфаатлари бўлса, бу манфаатлар ЖСТ қоидаларига кўра ҳимояланади. Шунинг учун умуман олганда, кўплаб ривожланаётган мамлакатлар мисолидан келиб чиқиб, жаҳон савдосида иштирок этиш одамларнинг турмуш даражасини кўтаради, дея хулоса қилишимиз мумкин, дейди ЖСТ расмийси.\nЎзбекистондаги болалар меҳнати, қишлоқ хўжалиги маҳсулотлари ишлаб чиқарувчиларининг ҳуқуқлари кафолатланмаганлиги ва шунга ўхшаш бошқа ижтимоий муаммолар Ўзбекистоннинг ЖСТга қабул қилинишида тўсиқ яратиши мумкин, дея қўшимча қилади Кит Рокуэлл.


Ўзбекистон ёшлар терма жамоаси тожикистонлик тенгқурларини мағлуб қилди\nЎзбекистон ва Тожикистон ёшлар терма жамоалари ўртасидаги ўйиндан лавҳа.\nРоссиянинг Санкт-Петербург шаҳрида ўтаётган футбол бўйича Ҳамдўстлик кубоги-2013 мусобақасида Ўзбекистон ёшлар терма жамоаси Тожикистон командасини 2:0 ҳисобида мағлубиятга учратди.\nИккинчи таймда киритилган голларга Владимир Козак ва Аббосбек Махсталиевлар муаллифлик қилишди.\nАввалги беш ўйинда Ўзбекистон ёшлар терма жамоаси россиялик, қозоғистонлик ва қирғизистонлик тенгқурлари билан учрашиб, бу учрашувларни бир ғалаба, икки дуранг ва икки мағлубият билан якунлаганди.\nШу тариқа ўзбекистонлик ёш футболчилар мазкур мусобақада еттинчи ўринни эгалладилар.


Дунëдаги биринчи фазовий никоҳ бугун ер орбитасида ўтказилиши кутилмоқда.\nРоссиялик фазогир Юрий Маленченко ўзининг АҚШда истиқомат қилаëтган қаллиғи Екатрина билан фазода никоҳдан ўтади. Тантаналар учишни бошқариш маркази ва фазо кемаси ўртасидаги алоқа пайтида амалга оширилади.\nКелин бўлмиш Екатрина Дмитриева АҚШнинг Теҳас штатида яшайди. Штат қонунлари фазовий никоҳга монелик қилмайди.\nРоссия космик агентлиги аввалига бундай никоҳга қаршилик билдирган бўлсада¸ кейинчалик рози бўлди.\nМаленченко Теҳасдаги қаллиғи қучоғига фақат октябрдагина қайта олади.


20.04.2019 20:56 0 559\nБугун, 20 апрель куни туркиялик ҳарбийлар Ислом Каримов номидаги Тошкент халқаро аэропортида кутиб олинди. Улар шу ернинг ўзидан ҳамкорликдаги махсус-тактик ўқув машғулотларда иштирок этиш учун «Фориш» полигонига йўл олди. Бу ҳақда Мудофаа вазирлиги матбуот хизмати хабар берди.\nЭслатиб ўтамиз, 22—27 апрель кунлари «Фориш» полигонида Ўзбекистон—Покистон—Туркия ҳамкорлигида махсус-тактик ўқув машғулотлари ўтказилади.\nМазкур ўқув машғулотлари 2019 йилга мўлжалланган Ўзбекистон Мудофаа вазирлиги, Покистон ва Туркия қуролли кучлари ўртасида ҳарбий ҳамкорлик режасига мувофиқ бир қатор тизимли тадбирлар асосида амалга оширилмоқда.\nМаълумот учун, бугун кечаси Покистон ҳарбий делегацияси ҳам Тошкентга учиб келиши кутилмоқда.\nТошкент Туркия ҳарбийлар\nМаданият бугун, 14:23\nҲодиса 02/08, 09:55\nТошкентда икки бемор ўткир нафас ва юрак қон-томир етишмовчилигидан вафот этди


Покистонда Навоз Шарифнинг сафдоши бош вазирликка сайланиши кутилмоқда\n20 октябр 2020, Тошкент вақти: 15:55\nБош вазир бўлиши кутилаётган Шаҳид Ҳоқон Аббосий\nПокистон парламенти 1 август куни янги бош вазирни сайлаш учун йиғилади.\nАввалги Бош вазир Навоз Шариф 28 июл куни Олий суд қарори ортидан истеъфо берган. Покистон Олий суди Шарифни 2016 йилда аниқланган Панама ҳужжатларига таянилган коррупция айбловлари асосида эгаллаб турган лавозимидан четлатиш тўғрисида қарор чиқарди.\nПокистон парламентида Навоз Шариф етакчилик қилаётган Покистон мусулмонлари лигаси-Наваз партияси кўпчиликни ташкил қилгани боис, унинг ўрнига ўз сафдоши, Шаҳид Ҳоқон Аббосийнинг сайланиши кутилмоқда.\nТергов маълумотларига кўра, Навоз Шарифнинг оиласи оффшор компаниялардаги катта бойлигининг қандай пайдо бўлганини тушунтириб беролмаган. Покистон матбуотига кўра, Шариф ва унинг оиласи устидан жиноят иши қўзғатилиши мумкин.\nАммо, Навоз Шариф коррупция билан боғлиқ айбловларни инкор этиб келади.\nОлий суд қарори мамлакат пойтахти Исломободда хавфсизлик чоралари кучайтирилган шароитда қабул қилинди.


Шангҳайда MG электрокупеси тақдим этилди\n19:34 / 20.04.2017\nХитойнинг SAIC компаниясига тегишли бўлган MG маркаси Шангҳайда E-Motion электр купе концептини тақдим этди. Фирма тўрт ўринли нусха асосида 2020 серияли машинани чиқаришни мақсад қилган.\nИкки эшикли купе учун куч қурилмаси SAIC’да тайёрланди. У ҳақдаги кўплаб тафсилотлар сир сақланмоқда, бироқ шуниси маълумки, концепт тўрт сонияда соатига юз километр тезликка чиқиши мумкин. Шу билан бирга, максимал юриш масофаси захираси 500 километрдан кўпроқни ташкил этади.\nЯнгиликнинг ўзига хос жиҳатларидан бири «қанот»-эшиклар ва кўплаб аэродинамик хусусиятлардир. Бундан ташқари, олдинги оптика фаол «том» билан ажралиб туради, у ёритиш режими ўзгарса катталашади.\nКонцепт шунингдек бутунлай шишали томга эга. E-Motion салонидаги ўриндиқлар юқори тоннель билан ажратилган. Унинг олдинги ва орқа қисмларида мультимедияли тизим ва бошқа функцияларни бошқаришга мўлжалланган сенсорли панеллар жойлашган. Сенсорли клавишлар олдинги эшиклар қопламасида ҳам бор.\nAutocar маълумотига кўра, купенинг серияли нусхаси қиймати камида 40 минг долларни ташкил этади. MG моделни ишлаб чиқаришни ҳақидаги қарорни концептга омма қандай муносабат билдиришига қараб қабул қилади.\nШангҳай MG электрокупе\nШангҳайда дронлар учун махсус полигон қурилди\nШангҳайда бино қулади, қурбонлар бор\nПремьера куни: «Кариб денгизи қароқчилари: Мурдалар эртак сўзламайди» (фотожамланма)\nШангҳай автосалони энг ёрқин премьералари